Sagardo berria, Aritz Aranbururen eskutik\nAstigarragako sagardoaren enbaxadore izendatu dute aurten Aritz Aranburu surflaria. Bera izan zen txotx denboraldiaren irekierako protagonista. Sagardo etxean xehetasunak ezagutu, alboan zuhaitza landatu eta Astigarragako Zelaia sagardotegian ireki zuten txotxa ohiko esaldiarekin.\nUsurbilgo Saizar sagardotegiko txinparta\nJoseba Zaldua eta Diego Reyes Realeko jokalariek ireki zuten Usurbilgo Saizar sagardotegiko sagardo berria dastatzen lehenak. Bi protagonistekin batera, makina bat ezagun topatu genituen bertan. Hala nola, kirolari, telebistako aurkezle eta bertsolariak.\nSagarrondotik | Txotx irekierak protagonista\nDenboraldi berriko lehen saioan, txotx irekierak izan ditugu protagonista. Astigarraga, Hernani eta Usurbilen izan ginen. Lehenik, Astigarragako txotx irekierak emandakoa jaso dugu Aritz Aranburu enbazadorearekin. Bigarrenik, Usurbilgo Saizar sagardotegiaren sagardo berriaren aurkezpena gogora ekarri dugu. Azkenik, Hernaniko sagardo denboraldi hasiera berreskuratu dugu. Oskorri talde banandu berria izan zen gonbidatu berezia.\nUsurbilgo Alkartasuna Baserritarren Kooperatiban izan gara Aitor Kortadi arduradunarekin. Kooperatibaren funtzionamendua kontatzearekin batera, atera berri duten "Ilargiaren egutegia" erakutsi digu.


NATURA SAREA 2000\nNatura 2000 sareko logoa\nNatura 2000 Sarea Europa zeharkatzen duen balio ekologiko handiko naturaguneen sare bat da. Honako helburu komuna partekatzen dute naturaguneok: habitat eta espezie mota jakinak beren banaketa gune naturaletan egoera onean babestuta daudela bermatzea, horretarako berauek babestu eta kontserbatzeko gune bereziak sortuz.\nEuropar Batasuneko kontserbazio bitarteko nagusia da, eta, era berean, Sarearekin zuzenen lotutako giza populazioen garapen jasangarria bultzatzeko aukera ere eskaintzen du. Naturaren eta jarduera ekonomiko eta sozialen arteko oreka bultzatzen du, betiere Sarearen baitan dauden eremuetan bizi diren herritarren bizi-kalitatea hobetzea helburu.\n«Zadorraren sistemako urtegiak»43/92/EEE Zuzentarauaren I., II. eta IV. eranskinean jasotako hainbat habitat eta espezie ez ezik, zerrenda gorrietan edo autonomia edo eskualde mailako katalogoetan agertzen diren espezieak eta 2009/147/EE Zuzentarauaren I. eranskinean bildutako hegazti-espezieen zerrenda luze bat ere topatu dira. Horrek guztiak ekarri zuen 2003an Europako Natura 2000 ekologia-sarean sartu izana, Batasunaren Garrantzizko Leku gisa (BGL).\nZadorraren sistemako urtegien sare hidrografikoan hiru urtegi sartzen dira: Uribarri Ganboa (147 Hm3), Urrunaga (Santa Engrazia) (72 Hm3) eta Albina (6 Hm3), nahiz eta azken hori ez den «Zadorraren sistemako urtegiak» KBEan sartzen.\nBLG honek 2.716,78 ha ditu eta 808,25 ha Legution daude\nZadorraren sistemako urtegiak eremua Euskal Autonomia Erkidegoko barrualdeko hezegunerik garrantzitsuenetakoa da, uretako espezieek negua igarotzeko eta ugaltzeko. Gainera, migrazio-ibilbideetan, hegazti askok atseden hartu eta elikatzeko gunetzat jotzen dute. Hegazti-faunaz gain, honako hauen presentzia azpimarratzekoa da: bisoi europarra (Mustela lutreola), igaraba (Lutra lutra), baso-igel jauzkaria (Rana dalmatina) edo apo pintatu iberiarra (Discoglossus jeanneae). Horretaz gain, naiadeak (Unio elongatus, Anodonta anatina eta Potomida littoralis) kontserbatzeko interes bereziko eremua da.\nFlora dela eta, garrantzi berezia dute ur-bazterretan eta sakonera txikiko eremuetan «ur gaineko belardi» handiak osatzen dituzten hidrofitoek eta urperatutako landareek, batez ere Uribarri Ganboako urtegian.\nIturburua: Eusko Jaurlaritza\nInformazio gehiago [522Kbs.]


2019-11-05 - Goierriko Hitza : Goierriko Hitza\nKanpaina hotza epeldu nahian\nEspainiako Gorteetarako Hauteskundeen oihartzunak iritsi dira Goierrira ere, nahiz eta giroa ez den askorik berotu. Alderdi abertzaleek ekitaldi bana antolatu dute datozen egunetarako.\nHaizeak Gabiriako plazako haritz bat bota du\nLarunbatetik iganderako gauean haizete bortitzak lurreratu zuen ehun urtetik gorako zuhaitz bat.\n'Gure Zirkua'-ren esker ona aramarrei\n'Gure Zirkua' ikuskizunak Araman bukatu du sei hilabeteko bira. Bi astean, 14 ikuskizun egin dituzte, eta zirkuko kideek esker ona agertu diete ikusleei eta batez ere aramarrei.\nAitor Zabaleta, Master 50 mailan nagusi\nAitor Zabaletak beste titulu bat lortu du, jaioterriko proba irabazita. Oso gustura agertu da garaipenarekin eta aurten egiten ari den denboraldiarekin. Bederatzi legazpiarrek parte hartu dute aurten proban.\nLegazpiko IX. Ziklo-krosak baditu dagoeneko irabazleak\nGazte Festetako musean emakumeak txapeldun\nLegorretako Gazte Asanbladak antolatuta, 21. Gazte Festak ospatu dituzte asteburuan. Mus txapelketako finalean, emakumezko bi bikote aritu dira lehian.\nTxerrikizaleen topaleku izan da beste behin ere Mutiloa\nXII. Txerri Azokan txerria eta txerrikiak izan da protagonista. Juanita Murgiondok eta Juanita Aranburuk odolki erakustaldia egin dute. Herri bazkarian, babarrun janean, 130 elkartu dira


Filmazpit :: THE SWELL SEASON eta GIMME DANGER dokumental musikalak Filmazpit katalogoan\nTHE SWELL SEASON eta GIMME DANGER dokumental musikalak Filmazpit katalogoan\nOihaneder Euskararen Etxearekin elkarlanean aurtengo udaran ere bi dokumental musikal gehitu dira Filmazpit katalogora: The Swell Season (2011) Glen Hansard eta Markéta Irglóva-ren arteko egiazko amodio istorioa kontatzen duen filma eta Gimme Danger (2016) The Stooges taldearen ibilbidea Jim Jarmusch-en eskutik.\nThe Swell Season, hiru urteren buruan filmatu zen zuri-beltzeko dokumentalak, Glen Hansard eta Markéta Irglová-k osatutako duoa jarraitzen du Once (2006) filma indie-an lortu zuten ospearen ondoren. Aipatu filmean ikusi genuen euren aurreneko elkarlana eta Abesti Original Onenaren Oscar saria jaso zuten Falling Slowly abestiagatik. Dokumentala inflexio puntua izan zen une horretan hasten da gero denbora eta asmoetan salto eginez, istorio indibidual nahiz familia istorioak errepasatzeko. Hasieratik, Nick August-Perna, Chris Dapkins eta Carlo Mirabella-Davis zinemagileek, abeslari bakoitzarekin bakarka egindako galdera eta erantzun sesio bat aurkezten dute. Aurrena txikitako pasadizoak eta ospearen inguruko hausnarketak egiten badituzte ere, elkarrizketa hauetan euren arteko hausturaren zantzuak nabarmenak dira.\nGimme Danger, Jim Jarmuschen dokumentala, Iggy Pop eta The Stooges taldeari eginiko omenaldi erakargarria da. Ez da inondik ere Jarmuschen ageriko estiloa duen filma eta Iggy bera ere ez da Jarmuschen ohiko pertsonaia bat (elkarrizketetan umoretsuegia eta zuzena, bere iritzia berehala helarazteko prest). Iggy, James Osterberg Jr. jaiotzez, Michiganen jaio zen eta berehala institutuko musika taldea utzi eta blues musikariekin elkartu zen. Gaztetan konturatu zen bazuela halako indar erakartzaile bat taula gainean gerriz gora biluzik ateratzen zenean. Bazituen Jagger bezalako mugimenduak edo, Jagger baino hobeak! Dokumentalaren bizkar hezurra 69 urteko Iggy Pop-i eginiko elkarrizketa sakona da, Iggyren haurtzaroko eszenak erakusten dizkigun stop-motion animazioa erabiliz apainduta.\nThe Swell Season hainbat jaialditan egon da: Tribeca Film Festival, Sail Ofiziala; Stockholm Film Festival, Sail Ofiziala; Newport Film Festival, Sail Ofiziala; edo/eta Milan Film Festival, Sail Ofiziala. Gimme Danger filma berriz, Zinemaldia 2016 Zabaltegi sailean edo Cannes 2016 Midnight Screenings sailean eman zen.


Irekia Eusko Jaurlaritza - Gobierno Vasco :: Eusko Jaurlaritzak Alemaniako eta Euskadiko adituak bilduko ditu etorkizuneko industria aztertzeko\nEusko Jaurlaritzak Alemaniako eta Euskadiko…\n\nEusko Jaurlaritzak Alemaniako eta Euskadiko adituak bilduko ditu etorkizuneko industria aztertzeko Iturria: Irekia\n\nJardunaldian teknologiaren ezarpen praktikoak ikusi ahal izango dira, hala nola 3D inprimaketa, errealitate birtual areagotua, ikusmen artifiziala, robotika eta ‘cloud computinga’\nArantza Tapia Eusko Jaurlaritzako Ekonomiaren Garapen eta Lehiakortasun sailburuaren aurkezpenaren ondoren, Wolfgang Wahlster Adimen Artifiziala Ikertzeko Alemaniako Zentroko (DFKI) zuzendariak hitz egingo du, ‘4.0. industria: Lantegi Adimendunetan oinarritutako Laugarren Industria Iraultza' izeneko hitzaldia eskaintzeko. Wahlsterrek 1988az geroztik zuzentzen du DFKIa, eta 600 zientzialaritik gora zuzentzen ditu. Azken mende laurdenean, eta bertan egindako ikerketen ondorioz, teknologia-garapenak ustiatzen dituzten 68 enpresa sortu ahal izan dira. Wahlster doktorea Alemaniako Zientzia Batasuneko kidea eta Nobel sariez arduratzen den Suediako Zientzien Errege Akademiako kidea ere bada. Gainera, Alemaniako manufakturak digitalizatzeko estrategia ere bere ardurapean dago.\nEAEko industriaren iraultza berri hori bultzatu eta sendotzeko Eusko Jaurlaritzaren konpromiso instituzionala bi alderditan gauzatzen da: barrura begira, Eusko Jaurlaritzak berak zuzentzen duen Plan Estrategikoan eta, kanpora begira, industria adimendunaren europar estrategia zehazten duten nazioarteko talde aitzindarietan EAEk duen presentzian. Duela gutxi, Eusko Jaurlaritzako Ekonomiaren Garapen eta Lehiakortasun Sailaren ordezkaritza bat, Arantza Tapia sailburua buru zela, Alemaniako hainbat eragilerekin batera (clusterrekin, unibertsitateekin, teknologia-institutuekin, enpresekin...) lan-saioetan parte hartzera gonbidatu zuten, herrialde horretako joerak eta industria-politikako estrategiak zuzenean ezagutu ahal izateko.


Ostalaritzari laguntza zuzena emateko proposamena ez dela aitzinerat atera deitoratu du Baztango Geroa Baik - Baztan - Erran.eus\nOstalaritzari laguntza zuzena emateko proposamena ez dela aitzinerat atera deitoratu du Baztango Geroa Baik\nTtipi-Ttapa 2021-01-07 10:00\nOstalaritza dirulaguntza zuzena ez ematea erabaki zuten Balleko Etxean, abenduaren 24ko batzarrean.\nAbenduaren 24ko batzarrean Geroa Bairen proposamenarekin bat egin zuen Navarra Sumak, baina kontra bozkatu zuten EH Bilduk eta Baztango Ezkerrak\nBaztango Geroa Baik egindako proposamena Herriko Etxean bozkatu zen abenduaren 24ko udaleko osoko bilkuran. Baztango ostalaritzari, etxe bakoitzeko, 400 euroko dirulaguntza zuzena ematea proposatu zuen Geroa Baik. Navarra Sumaren baiezkoa izan zuen baina, azkenean, ez zen onartua izan, «EH Bildu Baztanek eta Baztango Ezkerrak ezinezkoa egin baitzuten proposamenak aitzinerat egitea». Baztango Geroa Baitik adierazi dutenez, «zinez deitoratzen dugu hori, zeren horrelako ekimenak, ostalaritza eta merkataritzari laguntza zuzenak bideratzen dituztenak, Nafarroako bertze zenbait udalerritan abian paratu baitira, betiere tokiko EH Bildu taldearen botoarekin».\nBaztanen 68 ostalaritza etxe\nBaztanen diren 68 ostalaritza etxeen Ekonomia Jardueren gaineko Zerga eta hondakinenena %50ean arintzea proposatu zuen Geroa Baik, horretarako 2021eko udal aurrekontuetan 30.000 euroko partida bat zuzenean sartuz.\nGeroa Bai Baztango udal taldearen erranetan, «zergak ordaintzetik inor ere ezin denez libratu, lan jarduera %100ean egiteko modurik izan ez badute ere, proposamen honen bidez Udaletik arindu nahi zen udal zerga horien kobratzea, zeren pandemiaren eraginez sortu diren murrizpenek zuzenean ukitu baitituzte negozio horiek, hilabete hauetan kaltetuenak, eta praktikan ezin izan baitute urte erdiz lan egin».


Indar jokoan segitzen dute Frantziako Gobernuak eta sindikatuek | Indar jokoan segitzen dute Frantziako Gobernuak eta sindikatuek – iparraldekohitza\nElkarrizketarako borondatea erakutsi badute ere, ez sindikatuek ez Frantziako Gobernuak ez dute gibel egiteko asmorik. Mobilizazio jendetsuek jarraitzen dute.\nEurokopa hasteko zortzi egun falta direla, Frantziako Gobernuaren eta lan kodearen erreformaren kontrakoen artean tentsioa gorenean da. Aurki lau hilabete egingo dituen mobilizazioa tokian-tokian apaldu bada ere, azken asteetan anitz gogortu da, ekonomia blokeatzeko helburua duten ekintzak ugarituta.\nFrantziako Gobernuaren eta sindikatuen komunikazioak parez pare, Manuel Valls Frantziako lehen ministroaren eta Philippe Martinez CGT sindikatuko idazkari nagusiaren arteko buruz buruko baten itxura hartu du mobilizazioak azken asteetan. Gobernuaren irmotasunari ekonomia blokeatzeko ekintzekin erantzun diote sindikatuek, batek amore eman arteko indar joko batean.\nAste hasieran, Martinezek orain arteko diskurtsoa baretu du: lan legea osoki kentzearen baldintza baztertu, eta negoziatzeko prest agertu da. Vallsek berehala erantzun dio Gobernuak ez duela legea mugitzeko eta, are gutiago, 2. artikulua kentzeko asmorik. Artikulu hori da, hain zuzen, polemika gehien eragin duena, enpresetako akordioak sektoreetan lor daitezkeenen gainetik jartzen dituelako.\nGarraio eta energia sektoreetako grebek sortutako eragozpenen aurrean, Eurokopa ikustera joateko asmoa dutenei lasaitasun mezua ere helarazi die Vallsek, hurrengo asterako trenbideetako langileekin akordio bat lortzea espero duela erranez. Atzo, astebururako aurreikusia zuten greba bertan behera utzi zuten aire kontrolatzaileek, hurrengo hiru urteetan murrizketarik ez egotea adostu ondoren. Martinezek gezurtatu du futbol txapelketa blokeatzeko asmorik dutela: «Gobernuak elkarrizketarako borondatea erakusten badu, bihar ez da grebarik. Nork bere ardura har dezala».\nGehien aipatzen dena 2. artikulua bada ere, lan kodearen erreformak baditu beste puntu «arriskutsu» anitz, LAB sindikatuko Jeronimo Prietoren iritziz. Horien artean, «sindikatuak desagerrarazteko helburua duten» enpresa erreferendumak, lan osasunaren liberalizazioa eta kanporatze ekonomikoen «erraztea». Lan legearen kontrako kolektiboaren barruan legea osoki kentzea aldarrikatzen dutela oroitarazita, uste du negoziatzekotan legearen puntu «txar» guziak kontuan hartu behar direla. Pozik agertu da mobilizazioaren bilakaerarekin: «Kolektiboan hasieratik defendatu dugu, betiko desfileez harago, bestelako ekintzak egin behar zirela. Frantzian ere ikusi ditugu blokeatze ekintzak. Sindikatuei erakutsi die koxka bat gainditu behar dutela».\nMilatik gora pertsona bildu ziren atzo Baionan, geltokitik suprefeturara egin zuten manifestaldian. Arratsaldean, Bennesse Maremneko (Landak) ordainlekua blokeatu zuten trenbideetako langileek eta lan legearen kontrako kolektibokoek.


Kimuak 2015era aurkezteko deialdia zabalik\nMAIATZAREN 29AN ITXIKO DA EPEA\nKIMUAK egitasmoaren 2015ko ediziora film laburrak aurkezteko epea astelehena, martxoaren 2tik maiatzaren 29ra bitartean egongo da zabalik.\nAukeraketan parte hartu nahi duten zuzendari edo ekoizleek, 30 minututik beherako iraupena duten lanak bidali beharko dituzte. Parte-hartzaile bakoitzak nahi beste film labur aurkeztu ahal izango ditu, betiere 2014ko ekainaren 1etik aurrera osatutakoak badira.\nBestalde, beharrezkoa izango da zuzendariak edota ekoizle nagusiak Euskal Autonomia Erkidegoan (EAE) egoitza izatea. Hautagaitza zuzendariak aurkezten badu, gutxienik deialdia argitara eman baino urtebete lehenagotik EAEn erroldatuta dagoela egiaztatu beharko du, edo bertan bost urtez jarraian edo hamar urtez tarteka bizi izan dela. Film laburra ekoizle edo produkzio-etxe batek aurkezten badu, ordea, EAEn izan beharko du egoitza, eta lana bi enpresa edo gehiagoren arteko koprodukzioa bada, EAEko ekoizleak gehiengoa duen bazkidea izan beharko du.


Etorkizuneko klima | Observatorio Pirenaico del Cambio Climático\nEtorkizuneko klimari buruzko proiekzioak\nEtorkizuneko agertoki sozioekonomikoekin lotutako ziurgabetasunak eta klimaren proiekzioak lortzeko erabilitako zenbakizko ereduen mugak hor dauden arren, klima-eredu nagusiek bat egiten dute hurrengo hamarkadetako berotze globala areagotzean, mendi-eremuetan bereziki. Horrek klimaren aldakortasuna areagotzea ekar lezake, baita klima-aldagai nagusien bilakaeran orain arte identifikatutako joerak ere. Proiekzio horiek berresten badira, eragin handia izan dezakete Pirinioetako bio-eskualdearen klima, hidrologia, ingurumen eta paisaia arloko ezaugarrietan.\nCLIMPY proiektuaren testuinguruan egindako klima-proiekzioen atariko emaitzak (klima-eredu globalen eta lurraldeko klima-ereduen konbinazioen datuetan oinarrituta), eta emisio globalen lau agertokiak (RCP2.6, RCP4.5, RCP6.0, RCP8.5; RCP ingelesezko “Representative Concentration Pathways” sigletatik dator, RCP2.6 agertoki baikorrena eta RCP8.5 ezezkorrena izanda) kontuan hartuta, etorkizuneko klimaren aurreikuspenaren lehenbiziko probabilitate hurbilketa egin da. Ondoren laburbiltzen da:\nEgindako proiekzioen arabera, XXI. mendean zehar eguneko tenperatura maximoak eta minimoak nabarmen igotzea aurreikusten da aztertutako hiru emisio-agertokietan (RCP4.5, RCP6.0 eta RCP8.5) (1. irudia), urteko urtaro guztietan eta Pirinioetako eremu osoan. Igoera hori azkarragoa izango litzateke RCP8.5erako, emisio-agertoki biziagoari dagokionez. RCP agertokiekin eta klima eredu globalekin erlazionatutako ziurgabetasunak handituz doaz mendean zehar.\n1. irudia. Gehieneko tenperaturaren (ezkerra) eta gutxieneko tenperaturaren (eskuina) urteko batez besteko anomaliaren bilakaera. Iturria: CLIMPY proiektua\n2030 epemugarako, gehieneko tenperaturen urteko batez besteko balioaren aldaketa, erreferentziazko aldiari dagokionez (1961-1990), batez beste, Pirinioetako eremu osorako 1ºC eta 2.7ºC artean egon liteke RCP8.5 eremurako. Antzeko igoerak edo pixka bat baxuagoak lortzen dira gutxieneko tenperaturetan (0.9º C eta 2.2º C artean RCP8.5 eremuan).\n2050erako, beroketa zertxobait handiagoa izango litzateke. Gehieneko tenperaturarako, tarteak 2.0ºCtik 4.0ºCra eta 1.4ºCtik 3.3.Cra joango lirateke RCP8.5 eta 4.5 kasuetan, hurrenez hurren; gutxieneko tenperaturari dagokionez, berriz, 1.7ºCtik 3.3ºCra eta 1.2.Ctik 2.8ºCra bitartekoak izango lirateke.\nMende amaierarako, balio-tarteak are gehiago zabaltzen dira, eta baita aldaketen magnitudea ere, eta RCPekin erlazionatutako eboluzioen arteko aldea ere argiagoa da. Gehieneko tenperaturarako eta RCP8.5erako, batez beste, urteko aldaketa 4.3ºC eta 7.1ºC artekoa izango litzateke, eta RCP4.5erako, berriz, 1.9ºC eta 4.2ºC artekoa. Gutxieneko tenperaturarako, dagozkion tarteak 3.6ºC eta 6.0ºC artekoak izango lirateke lehen kasuan, eta 1.6ºC eta 3.5ºC artekoak bigarrenean.\nEtorkizuneko prezipitazioen bilakaerari dagokionez, ez da aldaketa esanguratsurik hautematen XXI. mendean zehar, eta aldaketa horiek ez dute eragin handirik haien bilakaeran, batez besteko balioei dagokienez behintzat (5. irudia). Batez besteko prezipitazioak igotzen direla adierazten duten ereduen kopurua horien beherakada erakusten duten ereduen kopuruaren antzekoa da. Ziurgabetasunak areagotu egiten dira mende amaierara hurbildu ahala, RCP 8.5 delakoaren kasuan, batez ere.\n2. irudia. Prezipitazioen batez besteko anomaliaren bilakaera. Iturria: CLIMPY proiektua\nPirinioetako elurraren batez besteko lodieraren bilakaerari buruzko lehen emaitzen arabera, elurraren lodiera nabarmen jaitsi da, urte baten eta bestearen arteko aldakortasuna handia izan arren. Hala, Pirinio Erdialdean, 1.800 metroko altueran, elurraren batez besteko lodiera erdira jaitsi daiteke 2050eko epemugan, egungo erreferentziaren arabera; elurrak lurrean irauten duen denbora tarteari dagokionez, hilabete baino gehiago laburragoa izango litzateke.


Mar de Platako Zinemaldia - Wikipedia, entziklopedia askea.\nMar de Platako Zinemaldia\nMar de Platako Zinemaldia (gaztelaniaz Festival Internacional de Cinema de Mar del Plata) urtero Argentinako Mar del Plata hirian ospatu ohi den zinema jaialdia da.\nArgentinako Mar del Plata hiria, bertan urtero Mar de Platako Zinemaldia ospatu ohi da.\nMar de Platakoa "A" kategoriako zinema jaialdia dugu Venezia, Cannes, Donostia, Berlin eta Karlovy Varyko zinema jaialdiekin batera.\n1954an Juan Domingo Perón presidenteak inauguratua izan zen, ez lehiaketa gisa, "Nazioarteko Zinemaldia" izeneko nazioarteko zinema erakustoki gisa baizik. Jada lehenbiziko ekitaldian nazioarteko izar handiak bertaratu ziren, tartean Gina Lollobrigida eta Errol Flynn. Ondoren lau urteko etenaldia ezagutu zuen, 1959an Argentinako Zinemagile Kronikalarien Elkarteak zinemaldiaren ardura hartu eta FIAPF erakundeak onartu zuen arte.\n1960ko hamarkadatik 1970. urterarte urtero ospatu ohi da, 1960ko hamarkadako zinemaren hainbat atal ukituz, gonbidatutako aktore eta zinemagileen artean honako hauek daudelarik: Paul Newman, Alberto Sordi, Pier Paolo Pasolini, Vittorio Gassman, Toshirō Mifune, François Truffaut, Karel Reisz, Catherine Deneuve, Juan Antonio Bardem, Anthony Perkins, Jean-Paul Belmondo, Maria Callas, Cantinflas, Andrzej Wajda, Jacques Tati, Lee Strasberg, George Hamilton.\n1964an zinemaldia denboraldi batez eta behingoz Buenos Aires hiriburura lekualdatu eta Argentinako Errepublikako Zinemaldia izena jaso zuen. 1966an herrialdea asaldatu zuen estatu kolpe batek aldaketak gauzatu eta 1968 eta 1970 urteetan Zinema Institutua zinemaldiaren arduradun bihurtu zen. 1967 eta 1969 urteetan ez zen zinemaldirik ospatu, Brasilgo Rio de Janeiro hirian beste batzuk ospatu ohi baitziren.\n1970 ondoren 25 urte etenaldia egon zen, eta berrezartzeko saiakerak egon arren, 1996 urterarte ez zen halakorik jazoko, zinemaldia erabat eraberritua itzuli zenean. Garai berri honetan azaroan ospatzen hasi zen, 2001etik aurrera usadiozko martxoko datara aldatu zen, 2008an berriz ere azaroan ospatzeko. Garai honetan zinemaldia "A kategorian" sailkatu zen, FIAPF erakundearen goreneko maila dena.\nJatorriz eta 2004 urterarte zinemaldian "Onbu" sariak banatu ohi ziren, urte horretan Astor Piazzolla musikariaren omenez "Astor" izena izatera iragan zirelarik. Nazioarteko epaimaila izan ohi du, zinema munduko zinegile, artista, irakasle eta adituez osaturik.\nGaur egun honako Astor sariak banatzen dira: Filma Onena, Zuzendari Onena, Emakumezko Aktore Onena, Gizonezko Aktore Onena, Gidoi Onena, Iberoamerikar Filma Onena eta Epaimailaren Sari Berezia.\n2007ko Mar de Platako Zinemaldiaren hogeitabigarren ekitaldia martxoaren 8 eta 18aren artean ospatu zen. Bertan latinoamerikako zinemagileei buruzko kategoria berri bat sartu zen, zinemaldiak Latinoamerikar Filma Onenari Ernesto Che Guevara saria ematen diolarik.\nMar de Platako Zinemaldiaren webgunea\nMar de Platako Zinemaldiaren historia laburra


Irekia Eusko Jaurlaritza - Gobierno Vasco :: Jaurlaritzak positiboki baloratu du Konstituzio Auzitegiak behin betiko artxibatu izana polizia gehiegikerien legea deiturikoaren aurka jarritako helegitea\nJaurlaritzak positiboki baloratu du…\n<iframe src="https://www.irekia.euskadi.eus/eu/embed/videos?flv_video=2019%2F07%2F09%2Fnews_55725%2Fconsejo_gobierno.flv" width="320" height="210" allowfullscreen></iframe>\nGobernuak positiboki baloratu du Konstituzio Auzitegiak Polizia Abusu Legea deiturikoaren kontrako errekurtsoa artxibatu izana Iturria: Irekia\n2019_07_09_consejo_gobierno.jpg Iturria: Irekia\n2019_07_09_consejo_gobierno_03.jpg Iturria: Irekia\n2019_07_09_consejo_gobierno_04.jpg Iturria: Irekia\n2019_07_09_consejo_gobierno_05.jpg Iturria: Irekia\n2019_07_09_consejo_gobierno_06.jpg Iturria: Irekia\n2019_07_09_consejo_gobierno_02.jpg Iturria: Irekia\nEusko Jaurlaritzaren bozeramaile eta Gobernantza Publiko eta Autogobernuko sailburu Josu Erkorekak Gobernu Bileraren ondorengo ohiko prentsaurrekoa eman du.\nJosu Erkoreka sailburuak jakitera eman du Konstituzio Auzitegiak behin betiko artxibatu duela Mariano Rajoy presidente zuen PPko Gobernuak Eusko Jaurlaritzaren Poliziaren Biktimen Legearen aurka jarritako konstituzio-kontrakotasun helegitea. Sailburuak esan duenez, erabakia hartu da Pedro Sánchezen Gobernuak errekurtso horretan atzera egin ostean Eusko Jaurlaritzarekin akordio batera iritsi ondoren legea aldatzeko. Eusko Jaurlaritzaren bozeramaileak azpimarratu du Konstituzio Auzitegiak errekurtsoa, beste tramiterik gabe, artxibatu izana datu ona eta positiboa dela.\nLege honi dagokionez, Eusko Legebiltzarrak onartutako Legearen hainbat artikuluren erreformari Ciudadanosek Konstituzio Auzitegian jarritako helegiteari buruzko erabakia hartzea falta da. Gobernantza Publiko eta Autogobernuko sailburuak gaitzetsi egin du Eusko Legebiltzarrean inolako ordezkaritzarik ez duen Ciudadanos alderdiak hainbesteko babesa izan zuen lege bati helegitea jarri izana. “Injerentzia bat da. Ziur gaude Konstituzio Auzitegiak arrazoia emango digula”, erantsi du.\nMemoria Historikoaren Lege Proiektuari dagokionez, Erkoreka sailburuak azpimarratu du Euskadin asko aurreratu dela, eta adostuta, gainera, gai honetan. “Gauzak ongi egiten ari gara, eta, orain, lanari lege berri batekin emango diogu amaiera”, adierazi du. Horrela, sailburuak azaldu du Eusko Jaurlaritzak aurreratuta duela onartu, kontrastatu eta Legebiltzarrera bidaliko den testu artikulatua.\nGobernantza Publiko eta Autogobernuko sailburu Josu Erkorekak jakitera eman du Gobernu Bilerak “2018ko Balantzea, Euskal Autonomia Erkidegoko Administrazio Orokorreko eta haren sektore publikoko gardentasunaren ezarpen-mailari buruzkoa" onartu duela. Erkorekak nabarmendu duenez, gardentasun-eredua finkatuta dago eta autoexijentzia handia da informazioa kalitatezkoa izan dadin. Alde horretatik, txostenean jasotakoari egin dio aipamena, eta adierazi duenez, Eusko Jaurlaritzak “gauzak ongi egiteaz gainera, gauza onak ere egiten ditu euskal gizartearentzat”. Bestalde, Eusko Jaurlaritzaren bozeramaileak azpimarratu du argitaratutako informazioa zehatza, osoa, garrantzizkoa, eguneratua, bere testuinguruan kokatua eta irekia dela, eta horrek berriz erabiltzeko aukera ematen duela. Erkoreka sailburuak aipatu du txostenean mugarri gisa aipatzen dela Euskadi Gobernu Irekirako Nazioarteko Aliantzan (OGP) sartu izana.\nAdministrazio digitalari buruz, berriz, Erkorekak esan du, Ernst&Young aholkularitzak duela gutxi egindako txosten baten arabera, Euskadi aitzindaria dela administrazio digitalean. Horrela, azaldu du euskal administrazioak funtzionamendu digitalaren eskakizunen % 94,7 betetzen dituela: web-ataria, egoitza elektronikoa, herritarren eta enpresen arreta, identitate digitala eta sinadura elektronikoa, ordezkaritza eta erregistro elektronikoa eta komunikazioa eta jakinarazpenak. Horrez gainera, sailburuak nabarmendu du OpenData ataria aitzindaria dela Estatu osoko katalogoan dataset gehien argitaratzen dituen datu-iturri gisa.\nEra berean, bozeramaileak gogoratu du Legebiltzarra Gardentasunari eta herritarren parte-hartzeari buruzko lege-proposamena tramitatzen ari dela. Erkorekaren esanetan, ekimen hori Euskadik informazio publikoa eskuratzearen, kontu ematearen eta herritarrek parte hartzearen arloetako eskubide berrietan berme eta segurtasun osoz aurrera egiteko behin betiko onespena izango da.\nGobernantza Publiko eta Autogobernuko sailburuak jakitera eman du Gobernu Bilerak bi deialdi onartu dituela 2020rako Zientzia, Teknologia eta Berrikuntzako Planaren esparruan.\nAlde batetik, Ikasiker Beken deialdia onartu du 2019-2020 ikasturterako. Zientzia, Teknologia eta Berrikuntzarako Euskal Sareko eragile gisa egiaztatuta, ikerketa-taldeetan parte hartu nahi duten ikasleentzako 160 beka dira.\nBeste alde batetik, STEAM Euskadi Hezkuntza Estrategia ezartzeko Innobasquerekin hitzarmena egitea ere onartu da. Erkorekak azaldu duenez, helburua formakuntza zientifiko-teknikoa hezkuntzako etapa guztietan sustatzea da. “Gure ustez lehentasuna du giza kapitala sendotzeko lanak, eta adin goiztiarretatik hasita, gainera. Garrantzizkoa da gazteak teknologia, ingeniaritza eta matematikak zentzu, testuinguru eta sormenez erabiltzeko gero eta gaitasun handiagoa eskatzen duen lan-merkaturako prestatzea”. Era berean, sailburuak nabarmendu du STEAM Estrategia bereziki emakumezkoen bokazio zientifiko-teknologikoak suspertzera bideratuta dagoela.\nerkoreka_gardentasun_lege_p... behera kargatu (500 KB)\nerkoreka_memoria_historikoa... behera kargatu (900 KB)\nerkoreka_aldaketak_legean_e... behera kargatu (800 KB)\nerkoreka_polizia_abusu_lege... behera kargatu (300 KB)\nerkoreka_aldaketak_legean_e... 20 MB\nerkoreka_gardentasun_balant... 20 MB\nerkoreka_gardentasun_lege_p... 10 MB\nerkoreka_memoria_historikoa... 20 MB\nerkoreka_polizia_abusu_lege... 8 MB


Eusko Jaurlaritzak Tubos Reunidoseko langileen etorkizunarekiko inolako konpromisorik hartu ez duela salatu dute - Amurrio - Aiaraldea.eus\nEusko Jaurlaritzak Tubos Reunidoseko langileen etorkizunarekiko inolako konpromisorik hartu ez duela salatu dute\nAimar Gutierrez 2021-03-29 09:29\nApirila erdialdean mobilizazioei ekingo diete langileek. / Aiaraldea.eus\nLAB eta ESK sindikatuek oharra plazaratu dute iragan astean Eusko Jaurlaritzarekin izandako bileraren balorazioa egiteko. Erantzukizun eta konpromiso falta salatu dute gobernuaren partetik. Langileak aktibatzeko eta mobilizatzeko unea dela uste dute bi atal sindikalek.\nEusko Jaurlaritzarekin elkartu ziren iragan astean Tubos Reunidoseko LAB eta ESK sindikatuetako ordezkariak. Zuzendaritzak Enpresa Estrategikoen Kaudimenari Laguntzeko Funtsari (SEPI) 115 milioi euroko erreskatea eskatu ziola jakiterakoan, bi atal sindikalek TRI eta PT enpresetako batzordeko gainerako sindikatuei ere luzatu zieten Enplegu eta Industria Sailarekin elkartzeko proposamena, baina ideiak ez zuen babes nahikoa jaso, oharrean azaldu dutenez.\nLAB eta ESK sindikatuetako ordezkariek bi bilera egin dituzte Eusko Jaurlaritzarekin eta ohar bidez plazaratu dituzte ondorioak. Bi atal sindikalak ez datoz bat Jaurlaritzak Tubos Reunidos taldearen zailtasunen jatorriaren harira egindako diagnostikoarekin ezta arazo horiek ekar ditzakeen ondorioekin ere.\nGobernuak aitortu egin zien sindikatuei ez zuela taldearen Plan Estrategikoaren berririk, eta harremanak egingo dituzte Tubos Reunidoseko zuzendaritzarekin eta baita langileen ordezkaritza guztiekin ere.\nLAB eta ESk sindikatuen hitzetan, "Eusko Jaurlaritzak ez du, SEPIri eskatutako erreskateari dagokionez, borrokarik egingo diru hori kalitatezko lanpostuak mantentzeko berme-baldintzekin eman dadin".\nLan erreforma indargabetzea\nJaurlaritzarekin egindako bilerak baliatu zituzten sindikatuek Enplegu Sailburuordeari eskatzeko PSOE alderdiak Lan Erreforma indargabetzeko hartutako konpromisoa aurrera eramatera bultzatzea. Langileen ordezkarien iritziz, erreforma horri heldu dio patronalak lan-baldintzak prekarizatzeko eta kaleratzeak gauzatzeko.\nEusko Jaurlaritzak Tubos Reunidos taldearen etorkizunarekiko duen konpromiso eta erantzukizun falta da LABek eta ESKk bilera sortatik ateratzen duten ondorio nagusia, eta estrategia falta salatu dute bai Aiaraldean baita Ezkerraldean ere estrategikoa den enpresa batekiko. "Bilera sorta honen ostean, LABek eta ESK-k argi daukagu langile gisa ezer gutxi espero dezakegula Eusko Jaurlaritzatik eta SEPItik. Baina gure indarra gure baitan datza; gure elkartasuna eta borrokarako gaitasuna ditugu."\nLangile bezala aktibatzeko unea dela deritzote. Bide horretan, mobilizazioei ekingo dietela jakinarazi dute. Apirila erdian protesta egingo dute Bilbon, enpresak bertan dituen bulegoetan, enpresa batzordeko gainerako sindikatuekin batera.\nLAB eta ESK sindikatuen oharra Eusko Jaurlaritzarekin izandako bileraren harira


EAJ-PNV: Amaia Arregi: “Altsasuko gazteen kasua berrikusi beharra dago, proportzionaltasunez eta guztiontzako justizia beraren printzipioa jarraituz”\n“Hasiera-hasieratik gaitzetsi genituen erasoak eta baztertu egiten ditugu. Baina irmotasun berberaz adierazten dugu ezarritako zigorrak zeharo desproportzionalak direla eta ez dugu ulertzen kasua Audientzia Nazionalean epaitzea, eta ez bere jurisdikzio naturalean. Estatuan istilu asko egon izan dira segurtasun indarrak tarteko, eta lesio larriagodunak; baina arduradunak ez dituzte Audientzia Nazionalean epaitu eta zigor hamaika aldiz arinagoak izan dituzte Altsasukoekin konparatuta”. Amaia Arregi EAJ-PNVren legebiltzarkideak baieztatu du bere taldeak “justizia osoa eta proportzionaltasuna” eskatzen jarraituko duela erabaki honetan emandako abusu juridikoen aurrean. Abusu horren erakusgarri, aldi baterako espetxeratzea luzatzea aipatu du Arregik, eta gogoratu du gazteek 800 egun baino gehiago daramatzatela espetxean. Hori dela eta, eskatu du epaiketak irekita jarraitzen duen bitartean gazteak aske uztea. “Audientzia Nazionalak ezarritako baldintzarik gabeko espetxeratzea injustizia latza da, abusua. Prozesu osoaren desproportzioa ikusita, indarrean dauden legeak aintzat hartuta, uste dugu gazte kondenatuak behin-behineko askatasun-egoeran egon daitezkeela. Halaxe egin dute beste kasu batzuetan, ‘La Manada’ kasuan, adibidez”.\nAudientzia Nazionalak Sententzia berrikusi eta irizpena eman behar du orain. Zortzi akusatuek aurrean dituzten zigorrak bederatzi eta hamahiru urte bitarteko espetxeratzeak dira. “Goardia zibilen aurkako atentatua, lesioak, desordena publikoa eta mehatxuak” leporatzen dizkiete. Auzitegiak baztertu egin zuen delitu terroristengatik kondenatzea, Fiskaltzak eta akusazioek eskatu zuten bezala.\nOrdezkari jeltzaleak babes osoa adierazi dio Altsasuko herriari, eta prozesu osoan zehar izandako jarrera eredugarri eta zibikoa goraipatu du. Era berean, aipu berezia izan du Javier Ollo alkatearentzat, eta txalotu egin du hark egindako lana normalizazioaren eta bizikidetza baketsuaren alde. Lan horren ondorioz injustiki kritikatu eta mespretxatu dutela salatu du. “Hemendik animatu nahi ditugu printzipio horiek defendatzen jarrai dezaten eta justiziaren sugarra piztuta mantendu dezaten”, amaitu du Arregik.


competplus, autor en COMPET'plus\n23 de May de 2022 By competplusAlbisteak\nPOCTEFA COMPET’plus proiektuaren itxiera jardunaldia\n29 de April de 2022 By competplusAlbisteak\nInterreg POCTEFA COMPET ‘plus proiektuak azken txanpa izango du eta Mugaz Gaindiko Klausura Ekitaldia antolatu du datorren ostiralerako, maiatzak 20.\n28 de April de 2022 By competplusAlbisteak\nLankidetza Akitania Berriaren, Euskadiren eta Nafarroaren artean, mugikortasun elektrikoa, autonomoa eta konektatua sustatzeko, POCTEFA COMPET’plus proiektuaren esparruan\n7 de April de 2022 By competplusAlbisteak\nPOCTEFA COMPET ‘plus proiektuko kideek tailer bat antolatu dute Iparraldeko, Euskadiko eta Nafarroako kalitatezko produktuei eta banaketa-eredu berriei buruzko azterlan baten emaitzak aurkeztu eta egiaztatzeko.\n10 de March de 2022 By competplusAlbisteak\nPOCTEFA COMPET ‘plus proiektuaren mugaz gaindiko fluxuei buruzko azterlana aurkeztea.\n“EU Industry Days” direlakoetan COMPETplus proiektuko Event eta mugaz gaindiko korridore multienergetiko bati buruzko azterlanaren aurkezpena\n8 de February de 2022 By competplusAlbisteak\nPOCTEFA COMPET ‘plus proiektuak industria-arloko Europako Jardunaldietan (EU Industry Days) tokiko “event” bat antolatu du.\nKSI enpresen arteko mugaz gaindiko topaketa: errealitate areagotua- Errealitate birtuala-Ikuspegi artifiziala-Gamifikazioa\n14 de January de 2022 By competplusAlbisteak\nMugaz gaindiko ICC topaketaren itzulera oso positiboa. Hamar bat enpresa bertaratu dira mugaz gaindiko kluster bat sortzeko bidean aurrera egiteko.\n22 de December de 2021 By competplusAlbisteak\nPOCTEFA COMPET ‘plus proiektuko bazkideek tokiko ekitaldi bat antolatuko dute Industryren Europako Jardunaldietan (EU Industry Days), mugaz gaindiko berrikuntza-ekosistemak sustatzeko


Vitoria-Gasteiz. Eusko Jaurlaritzaren Gobernu Kontseiluak, Hezkuntza sailburuaren proposamenez, joan den astearteko bere azkeneko bileran onartu du 2019-2020 ikasturtean Oxford-eko Unibertsitateko St Antony`s Collegen egonaldia egingo duten ikertzaile bisitarientzat dirulaguntzak deitzen duen agindua. Diru-laguntza 50.284 eurokoa izango da eta 2007an Hezkuntza Sailak eta Oxford-eko Unibertsitateak Basque Visiting Fellow programa garatzeko sinaturiko lankidetza hitzarmenaren emaitza da.\nJaurlaritzak ohar baten bidez jakinarazi duenez, ikertzaile bisitariak ondorengo diziplina hauetan egin ahal izango du ikerketa-lana: Historia Modernoko Politika, Nazioarteko Harremanak, Ekonomia, Gizarte Zientziak, Antropologia eta Nazioarteko Zuzenbidea. Diru-laguntza eta egonaldia ikasturte oso baterako (hiru hiruhileko) izango da, izangaiek hiruhileko bat edo biko egonaldi partzialak aukeratu ahal izango dituzten arren.\nLaguntza eskuratzeko interesa duten ikertzaileek, doktore graduaren jabe izan beharko dute, eta baita lana egin ahal izateko eta unibertsitate-komunitatean bizitzeko ingeles maila egokia ere. Eskaera orriarekin batera, curriculum akademiko eta zientifikoa aurkeztu beharko dute, eta Oxford-eko Unibertsitateko St Antony´s College-an garatu nahi duten ikerketa proiektua, ingelesez idatziak bata zein bestea.\n-Orain artean postua bereganatu dutenetako batzuk\n-Duela urte batzutako deialdia


Etxebizitza gisa erabiltzen diren familien batez besteko gastua% 70 hazi da azken hamarkadan, Caixa Catalunyaren arabera | Consumer\nEspainiako familiek batez beste 3.478,6 euro erabiltzen zituzten 1990ean etxebizitzatik eratorritako gastuetarako; 2000. urtean, berriz, batez besteko zenbatekoa 5.911 eurokoa izan zen, hau da, % 70eko igoera, “Kontsumoa eta familia-ekonomia” izeneko azterlanaren arabera, Caixa Catalunya-k egina.\nHorrela, etxebizitzarekin lotutako gastuak ordaintzeko familien aurrekontuak % 95,8ko hazkundea izan zuen azken hamar urteetan, 1990ean familia-aurrekontuaren% 22,1ekoa izatetik 38.745 milioi eurora izatera pasa baitzen 2000n, eta guztira 75.849 milioi euroko bolumena izan zuen 2000. urtean.\nCaixa Catalunyak azaldu duenez, laurogeita hamarreko hamarkadaren hasierako higiezinen “boom”-aren ondorioz, azken hamarkadan erregistratutako etxebizitza garestitu egin da, eta, bereziki, 1998az geroztik, etxebizitzaren aurrekontu-partida Espainiako familien gastu nagusi bihurtu da. Faktore horiei gehitu behar zaie familia-kopurua hazi egin dela, 1,7 milioitan hazi baitzen, eta lan-merkatuaren bilakaera positiboa izan baita.\netxebizitza familiak gasto-eu\nHipotekek 2001etik emandako maileguen gehikuntzaren %77 suposatzen dute


Euskal hiztegiak - bizkaie.biz\nBostak bat Kultur Elkarteko kideak aspalditik dagoz euskal lexikologiaren inguruan beharrean. Euskara hutsezko hiztegiak landu eta argitaratu ebezan orain urte batzuk: Sinonimoen hiztegia –antonimoduna (1983/1988/1996; Adorez Bilduma: 1,3,8), Euskararako Hiztegia (1986; Adorez 2), Euskararako hiztegia oinarrizkoa (1990; Adorez 4), Eskola Hiztegia-irudiduna (1991; Adorez 5) eta Europa Hiztegia - Eskola berrirakoa (1993; Adorez-6). Ostean, hiztegi elebidunak egiteari ekin eutsen. Holan, Dicccionario 3000 Hiztegia (1996/2002: Adorez 7) eta Diccionario escolar 3000 Eskola Hiztegia (2001; Adorez 8) hiztegi elebidunak argitaratu ebezan.\nAzken hiru urteotan, barriro definiziozko euskal hiztegiak eguneratzeari ekin deutse. Holan ba, ikerketa horren emoitzea izan da barritutako hiztegi hau: ESKOLA HIZTEGIA. IRUDIDUNA. Hau da, Adorez 5 hiztegiaren edizino barria.\nHiztegi hori azken urteotan zenbait ikerketa linguistiko egin ostean lortutako emoitzak kontuan hartuta eginda dago, euskerea erabilten dabenei baliabide egokia eskura jarteko asmoagaz. Hiru dira Adorez 5 hiztegiaren edizino barriaren oinarriak: berben aukeraketea, euskalkiei egiten jaken lekua eta aditz-formen tratamentu berezia, batez be Mendebaldeko euskerearena eta Zubererearena.\nHamazortzi urte pasau dira Orotariko Euskal Hiztegiaren lehenengo liburukiak argia ikusi ebanetik. Orain, azkenengoa be kalean dago, Ut-Zuz edukia daukana. Danetara, 16 liburukik osotzen dabe hiztegia, 125.987 sarrera eta 14.028 orrialdegaz.\nKoldo Mitxelenak 1970ean hasi eban lana eta Ibon Sarasolak zuzendutako zazpi laguneko lan-taldeak amaitu dau orain.\nHiztegiak, lehenengo, berbearen esanahia eskaintzen dau, gaztelaniaz. Gero, aurreko hiztegigileek esandako guztia jasoten dau. Ostean, literatur tradizinoko adibideak emoten ditu. Holan, erabiltzaileak idazle ezagunek berba hori zelan erabili daben jakin leiteke.\nDatu-basea osotzea da orain lan-taldearen helburua. Edizino digitala egin gura dabe, erabiltzaileei konsultak egiteko aukera desbardinak eskaintzeko.


Asteartea, 2010eko maiatzaren 25a\nArizmendi Ikastolan euskalgintzan bizi dugun kezka beretik abiatu ginen duela bost urte inguru: gure ikasleen artean euskararen ezagutza eta erabileraren artean amildegi bat dago.\n(irudi animatua ikusteko sakatu Arizmendi Ikastolan Hezkuntza Proiektuan -ezkerreko zutabea-, eta Bazaran ondoren.)\nKezka honetatik abiatu ginen baina 16 orduko tailer baten ostean ondorio honetara iritsi ginen: gure haur eta gazteek euskara naturaltasunez ez bizitzea sakonagoa den arazo baten sintoma baino ez da. Arazoa identifikazio mailakoa da, eta horri lotuta, identitate mailakoa. Geure gazteen identitate indibidual eta kolektiboaren eraikuntza bide hori ez dago euskaran ardaztua. Beraz, gure egiteko zuzena ez da euskara gehiago erabil dezaten lan egitea baizik euren identitatea modu kontzientean eraikitzen laguntzea eta identitate hori euskaran ardaztuta egoteak duen garrantziaz jabetzen laguntzea.\nGogoeta honetatik sortu zen egun Arizmendi Ikastolan martxan dagoen Bazara egitasmoa -ezkerreko zutabean Hezkuntza Proiektuan sakatu-. Gure helburua, beraz, ez da geure ikasleek euskara gehiago erabil dezaten lortzea baizik euskaldun izateko hautu kontzientea egingo duten pertsonak garatzen laguntzea. Beste era batera esanda, guk nahiko genuke geure ikasleek euskara gehiago erabiltzea, euskara bizitzeko hautua egitea herri eta kultura baten parte sentitzen direlako eta hizkuntzaren osagaia hortik kanpo utziz gero gutasunaren lokailua galdu egingo litzatekeelako.\nEz gara beste munduko ezer esaten ari baina ñabardura garrantzitsua dela intuitzen dugu. Non jarri arreta, erabileran ala identitatearen lanketan. Guztiok dugu GU eta NI izateko beharra, gutasunean ni eta nitasunean gu eta nerabeek are gehiago. Barne borroka horretan bizi dira. Euren identitatea eraikitzen ari diren tarte “kritiko” horretan konekta dezakegu eurekin, baina ez erabileraren inguruko diskurtso arauemaileetatik, gutasun propio eta original bat eraikitzeko aukera eta erronkatik baizik. Intuizioz ari gara, probatzen ari gara.\nZein faktorek eragiten dute gazteen hizkuntza-erabileran?\nOsteguna, 2010eko urtarrilaren 21a\nGazteen hizkuntz erabileran eragiten duten faktoreen azterketa\ngaratu du Soziolinguistika Klusterrak, Urtxintxa eskolarekin eta Topagunea euskara elkarteen federazioarekin batera.\nOso gai konplexua da gazteen hizkuntz erabileraren fenomenoaren. Azterketa honetarako eremu desberdinetako jendea hartu da kontuan: gazteekin lanean esperientzia duena, gaia maila teorikoan landu duten pertsonak eta ezaugarri ezberdinetako gazteak.


Iparraldeko eta Hegoaldeko lankidetza\nNor gara? Arantzazuko Frantziskotarren Probintziaren GGKE. 2004. urteaz geroztik, mundu zuzenagoa eta anaikorragoa eraikitzeko, Iparraldearen eta Hegoaldearen arteko solidaritate- eta lankidetza-konpromisoaren apostu instituzionala egiten duena.\nZein da geure eginkizuna? Solidaritatea eta lankidetza garatzea, herrien artean errealitate zuzenagoa eta gizatiarragoa eraikitzeko. Sentsibilizazioa, heziketa eta konpromiso soziala bultzatzea pobreziaren eta bazterketaren aurka, berauen zergatien eta ondorioen aurka. Garapen iraunkorraren alde egitea, natura eta ingurunea zainduz. Bizitza modu berriak bultzatzea, pertsona eta herrien arteko duintasuna, berdintasuna, justizia eta bakea lortuko dutenak.\nNon egiten dugun lan Hegoaldean? Arantzazuko Frantziskotarren familiak leku eta herrialde desberdinetan egiten du lan. Hori dela-eta, beraiekin batera egiten dugu lan Iparraldean eta Hegoaldean, baina irekiak gaude, halaber, beste motetako erakundeei. 2005etik honako herrialdeetan ari gara talde eta erakunde desberdinekin lankidetzako proiektuak egiten: Bolivia , Dominikar Errepublika, Paraguai, El Salvador, Maroko, Palestina, Kongoko Errep. Dem., Burkina Faso…\nNon egiten dugun lan Iparraldean? Hemen Iparraldean, hainbat Plataformetan eta Sareetan hartzen dugu parte. Horietako batzuk:\n-Euskadiko GGKEen Koordinakundea\n-Nafarroako GGKEen Koordinakundea\n-Donostia eta Zarauzko 0 Pobrezia Plataformak\n-ADISKIDEAK_Arantzazuko Sare soziala\nAvda. Ategorrieta, Nº23 1.d, Donostia-San Sebastián\n943 289 956\nJardunaldia: Arantzazu, Afrikarekiko Top...\nHasi zen: 2021 ekaina 5, 10:30\nAmaitu zen: 2021 ekaina 5, 18:30\nMesa redonda - Exposición DESCARTADAS\nHasi zen: 2022 martxoa 3, 19:30\nAmaitu zen: 2022 martxoa 3, 20:30\nHegoaldetik: Senegal. Manu Braboren Begi...\nHasi zen: 2021 abendua 10, 20:00\nAmaitu zen: 2022 urtarrila 10, 01:00\nTurismo birsortzaileari buruzko jardunal...\nHasi zen: 2021 iraila 27, 09:14\nAmaitu zen: 2021 iraila 27, 10:14\nWebinar: Mujeres por una vida libre de v...\nHasi zen: 2021 apirila 22, 18:00\nAmaitu zen: 2021 apirila 22, 19:00


Prades (Loira Garaia) - Wikipedia, entziklopedia askea.\nPrades (Loira Garaia)\n(«Prades (Haute-Loire)» orritik birbideratua)\nCharraix, Cubelles, Monistrol-d'Allier, Saint-Bérain eta Saint-Julien-des-Chazes\n25 (%39.7) 39 (%61.9)\nPrades (frantsesez eta ofizialki: Prades) Okzitaniako udalerri bat da. Administratiboki Frantziako Loira Garaia departamenduan dago, Auvernia-Rodano-Alpeak eskualdean. 2013an 60 biztanle zituen.\n2007an Prades udalerrian erroldatutako biztanleak 60 ziren. Familiak 36 ziren, horien artean 12 pertsona bakarrekoak ziren (8 bakarrik bizi ziren gizonak eta 4 bakarrik bizi ziren emakumeak), 20 seme-alabarik gabeko familiak ziren eta 4 seme-alabak dituzten bikoteak ziren.\n2007an 135 etxebizitza zeuden, 35 familiaren etxebizitza nagusia ziren, 90 bigarren erresidentzia ziren eta 10 hutsik zeuden. 131 etxeak ziren eta 1apartamentu bat zen. 35 etxebizitza nagusietatik 33 bere jabearen bizilekua ziren eta 2 doan lagata zeuden; 1ek gela bat zuen, 9 etxek hiru zituzten, 12 etxek lau zituzten eta 13 etxek bost zituzten. 22 etxek euren parking plaza propioa zuten azpian. 22 etxetan ibilgailu bat zegoen eta 10 etxetan bat baino gehiago zituzten.\n2007an lan egiteko adina zuten pertsonak 39 ziren, horien artean 17 aktiboak ziren eta 22 inaktiboak ziren. 17 pertsona aktiboetatik 15 lanean zeuden (8 gizon eta 7 emakume) eta 2 langabezian zeuden (2 gizon). 22 pertsona inaktiboetatik 16 erretiraturik zeuden, 1 ikasten zegoen eta 5 "bestelako inaktibo" gisa sailkaturik zeuden.\nMultimedia: Prades (Haute-Loire)\nBNF: 152600593 (data)


15M | Ruben Sánchez Bakaikoa\n#spanishrevolution, Asturies, Leon eta Aragon\nuztaila 14, 2012 arlotea\t2 iruzkin\nEuskal Herrian borrokan eta ekimentsu ari diren taldeek eta pertsonek eszeptiko samar begiratu zioten/diote 15M mugimenduari, #spanishrevolution ere etiketatu zen horri.\nDenbora pixka bat pasatu da mugimendu hau plazaratu zenetik, eta talaia horretatik, eta mugimendu horrek indar pixka bat galdu badu ere, aitortu behar zaio lozorroan zegoen espaniar herritar asko ernatu eta pizteko balio izan duela eta hasierako eklosioa borroka zehatzago batzuetara zuzendu dela (desalojoak gelditzea, krisiaren eragileen kontrako ekimenak…).\nJakina, revolution baterantz ibiltzeko, nire iritzian, estatuaren beraren gaineko irakurketa osatuagoa egitea falta zaie. Mugimenduaren beraren izaera ‘apolitiko’-ak trabatzen du irakurketa politikoak egitea, eta seguruenik ez dute aurkitu beste bide eraginkorragorik jendartearen despolitizaziori aurre egiteko…\nKontrako adibidea Asturies eta Leon-en topatu dugu. Han borroka ez zen hasi atsekabe orokor batetik, arazo zehatz batetik baizik: meatzarien etorkizunaren kinka larria. Meatzariak, ordea, ez zeuden despolitizatuta, aitzitik, borroka tradizio luze baten seme-alabak dira, eta beren etxeetan entzun dutena da borroka izan dutela beti bide bakarra beren familien etorkizuna bermatzeko. Eta borrokan ari dira, gorputz eta arima, borrokan ari dira emakumeak eta gizonak, zaharrak eta gazteak, senideak eta lagunak. Borrokan ari dira daukaten guztiarekin, diren guztia desagertzeko zorian dagoelako.\nMeatzariek beren meatze-zuloetatik Madrileraino egin duten bidea 15M-k famatu zuen Sol enparantzan bukatu zen Poliziaren indarkeriak sakabanatuta. Marusiñak hurbildu ditzala batzuen eta besteen borrokak!\nGurera etorriz, estatu espainol eta frantseseko herritar eta herrientzat gure askapen borrokak konplize eta bide-lagun izan beharko lukeen bezala, Asturies, Aragon, Gaztela edo Leonen egiten ari diren borroka lagungarria zaigu.\nEta ezinbestekoa zaigu elkartasun zubiak eraikitzea.\nMailak:gora herriak! Etiketak: #spanishrevolution, 15M, asturies


Baso-bideen erabileragatik arduratuta dago Aramaioko Udala - Aramaio - Goiena.eus\nBaso-bideen erabileragatik arduratuta dago Aramaioko Udala\nJulen Iriondo 2018-02-09 10:23\nEgurzaleek, hainbat kasutan, basotik egurra ateratzeko jarraibideak errespetatu ez eta bideak kaltetzen dituztela-eta, ordenantza aldatzeko aukera ere aipatu dute udalbatzan. Gainera, bideak mantentzeko baliabide eskasia adierazi du Udalak.\nIsun proposamen batzuengatik irten zen gaia azken osoko bilkuran: "Basoekin gaizki gabiltza", zioen Mendi eta Ingurumen zinegotzi Jon Ugartek. 200dik gora baso bide kilometro ditu Aramaiok, eta negua luzea eta gogorra joateak eta hainbat egurzalek basotik egurra ateratzeko jarraibideak ez errespetatzeak sorrarazi ditu arazoak eta kezka.\nKontua da aspaldiko eguraldiagatik hainbat bide ez daudela kamioien joanetorriak jasateko moduan; basojabeak eta egurzaleak tratua ixtean, egurra ateratzeko baimena eskatu behar izaten dute Udalean, ezertan hasi aurretik. Eskaera jasota, aguazila joaten da bidearen egoera egiaztatzera, baimenik eman daitekeen erabakitzeko: "Azkar joaten da normalean, egunean bertan edo bi egunen buruan; batzuetan hiru egun behar izaten ditu", dio Jon Ugartek.\nBaina denbora luze egiten zaie egurzaleei nahi adina basotan sartzerik izaten ez duten garaiotan, eta euren bezeroak ahalik eta bizkorren hornitu nahiak eramaten ditu eskatutako denbora ez itxarotera, edo baimenik eskatu ere ez egitera ere bai, beste zenbaitetan. Halakoak ikusita, udal ordenantza aldatu beharra ere aipatu zuen Ugartek udalbatzaren azken batzarrean: "Tasak eta bermeak handitu behar dira, txikiak dira; baimena ez dezala baso-jabeak eskatu, baizik eta egurzaleak, kaltea berak egiten du eta; neguan egurra ateratzea debekatu egin beharko litzateke, lehen bezala –negu onak joan direla-eta aldatu zen hori–".\nNegurako erabateko debekua ezartzea baino egokiago litzateke halakorik ezarri ez eta uneoroko kontrolerako baliabideak izatea, bai; baina Udalak ez ditu, Mendi eta Ingurumen zinegotziaren arabera, ez horretarako eta ezta bideak mantendu eta konpontzeko ere. Kexu da Udal Gobernua, Aldundiaren Nekazaritza Sailak landa bide izendapena kendu nahi dielako, diotenez, hala erregistratuta dauden baso bideei; eta Mendien alorreko diru laguntzak jasotzeko ere oztopoak: "Orain arte eman izan dizkigute pistak konpontzeko laguntzak, baina iaz esan ziguten pista publiko horiek baso publikoetara iristeko izan behar zirela. Baina gure errealitatea da mendi pribatua dela gehiena". Laguntzak banatzeko irizpideetan herrialdeko errealitate guztiak aintzat hartzea eskatzen du Udalak: "Gu ez gara Araba?".\nJon Ugarte, Mendi eta Ingurumen zinegotzia: "Jende askori eragiten dio gai honek"\nBideen arazoak arduratuta ditu Mendi eta Ingurumen zinegotzia eta Udala.\nAskori eragiten dio honek? Herritar asko dago baso ustiaketara lotuta?\nBai, Aramaion lur pribatu asko dago, basogintzarako joera handia dago, jende askok ditu pinudiak, eta, beraz, lur-jabeei eragiten die gai honek, nahiz eta hortik bizi den profesionalik apenas dagoen inor; gehienentzako da osagarri bat euren ekonomian. Beraz, jende askori eragiten dio, nahiz eta ekonomikoki pisu handiko kontua ez izan eurentzat.\nNon izan dituzue arazoak bideekin?\nArazoak izan ditugu Gantzagatik Ipizterako bidean, Zubieta aldean, gorrixen bidean, Iturrietara bidean...


Bilbok bere 721. urteurrena ospatuko du - Deia\nEkainaren 15etik 20ra\nBilbok bere 721. urteurrena ospatuko du\ndeia.eus | bilbao 14.06.2021 | 17:35\nBilbo, airetik ikusita. Bilboko Udala\nBilbo, airetik ikusita.\nAste honetan, ekainaren 15etik 20ra konkretuki, bere 721. urteurrena ospatzeko egitarau zabala garatuko du Bilboko Udalak. Itsasargiak Abandoibarrako pasalekuan ikusi ahal izango dira; Dantz-Point, Zorrotzaurren, eta Kantaire, aldiz, Arriaga plazan. Ekitaldi guztiek koronabirusaren pandemiari aurre egiteko ezarritako segurtasun neurriak beteko dituzte.\nEkainaren 15etik 20ra, iluntzean, koloretako iragazkiekin argiztatuko dira Abandoibarrako kaiko pasealekuko farolak, antzinako industria-jardunaren omenez, uriaren urteurrena iragartzeko.\nHilaren 18an eta 19an, musika eta Zorrotzaurre protagonistak izango dira. Dantz-Point Zorrotzaurre musika elektronikoko saioa izango da, ikus-entzunezko edukiekin, DJ JUDY-ren eskutik. Emanaldia streaming bidez ikusi ahalko da, ekainaren 18an, 22:00etan, Udalaren Facebook kontuan (Bilbao Udala) eta Dantz Point Zorrotzaurren online plataforman. Horrela, mundu osoan zehar bizi diren bilbotarrek euren uriaren urtebetetzea ospatu ahalko dute.\nEkainaren 19an, zapatua, 12:30ean, Arriaga plazan, Bilboko Koral Elkarteak, Enrique Azurzaren zuzendaritzapean, uria omenduko du bere 721. urteurrenean. Kontzertu honetara etortzeko, lekua eskatu beharko da aldez aurretik, ekainaren 17an, eguena, 946790488 telefonora deituta. Deiak 10:00etatik aurrera egin daitezke, leku guztiak bete arte. Dei bakoitzeko lau leku erreserbatuko dira gehienez.\nGAU ZURIA, URRIAN\nAurreko edizioetan ez bezala, aurtengoan ez da Gau Zuria ospatuko garai horretan; bigarren urtez segidan, urrira atzeratuko da.\nBILBOKO BANDERA IGOTZEA\nOspakizun honetako ekitaldi instituzional garrantzitsuena ekainaren 15ean egingo da, uria sortu zen egunez, 10:30ean. Alkateak, udalbatzar osoarekin, Bilboko bandera igoko du udaletxearen ondoan, 721. urteurrena sinbolizatu eta oroituko duen ekitaldi solemnean.


Maite Gurrutxaga ilustratzailearen lana hobeto ezagutzeko erakusketa - Amezketa - Tolosaldeko ataria\nMaite Gurrutxaga ilustratzailearen lana hobeto ezagutzeko erakusketa\nImanol Garcia Landa 2014-02-26 09:30\nDonostiako Aiete kultur etxean, Galtzagorri elkarteak eta Donostia Kulturak bultzatuta, Ilustratzailearen Txokoa egitasmoaren barruan, Maite Gurrutxaga amezketarraren erakusketa dago ikusgai martxoaren 23a arte. Egitasmo horretan aurretik beste hainbat ilustratzaileri buruzkoa ikusi ahal izan dira: Iban Barrenetxea, Eider Eibar eta Elena Odriozola.\nBere lana erakusteko aukera izateagatik «oso pozik» dago Gurrutxaga: «Ibilbide handiko jendearen ondoren eskaini zidaten aukera. Horrez gain, erakusketaren zentzua guk egindako lana jendeari erakustea da eta ideia ere polita iruditu zitzaidan, beraz, horregatik ere oso pozik».\nHain justu, ilustratzaileen lana inprentatik pasatu ondoren ikusten dela dio Gurrutxagak: «Gure lana beti ikusten da inprimimatuta, edizio lan baten ondoren. Horregatik originalak erakustea ere interesatzen zitzaidan, jendeak ikusteko nolakoa izan daitekeen ilustratzaile baten originala. Lan tresnak erakusteko ere aprobetxatu dut erakusketa, zein diren inspirazio iturriak…».\nErakusketa lau zati dituen armario batean erakusten da. Bakoitzean, liburu bat eta original batzuk jarri ditu Gurrutxagak. Zatietako batean bozeto liburu batzuk jarri ditu, eta horrekin batera bozeto horiek gero liburu bihurtuta. Beste zati batean Habiak komikirako egindako azaleko originalak daude, bertan erabilitako materialekin, eta ondoren liburua bera. Beste zati batean Amattoren uzta argitalpenaren originala eta liburua. Laugarren zatian, zenbait objektu jarri ditu. «Ilustratzaile bakoitzak erabaki du nola jarri nahi duen erakusketa», dio Gurratxagak. «Nik originalak jarri ditut eta gero horren emaitza izan dena, hau da, liburua bera». Armairuaren alde batean, erloju baten azpian telebista bat dago, eta bertan erreportaje bat ikusten da. Azkenik, kutxa bat dago eta bertan liburu bat eta berak sortutako zigilu batzuk jarri ditu.\n«Nitaz gehien hitz egiten dutenak»\nAntolatzaileek libre utzi die ilustratzaile bakoitzari zer erakutsi nahi duten erabakitzerakoan. Horren aurrean, Gurrutxagak bere buruari galdera bat egin zion: «Zein lanek hitz egiten duten nitaz?». Galdera horri erantzunez aukeratu ditu lanak: «Egin ditudan azken lanak aukeratu ditut, nitaz gehien hitz egiten duten lanak direla sentitzen dudalako une honetan».\nErakusketa behin baino gehiagotan bisitatu duela dio Gurrutxagak, nola dagoen ikusteko. «Familiarekin bisitatu dudanean, erantzuna ona izan da. Ez dakit publikoak nola jaso duen. Ez dakit jendea gelditzen den edo ez, ez naizelako hainbeste denbora egon bertan ikusteko jendearen erantzuna», azaldu du.\nKultur etxearen barruan dago, oso eskuragarri dago begiratzeko eta irakurtzeko. «Nik uste dut modu egokia dela horrela. Ez dago apropos horretara joan beharrik. Irakurleei eta ikusleei gure lana gerturatzeko balio du, eta hori beti aprobetxatu behar da».\nAiete kultur etxea zabalik dago asteartetik ostiralera, 16:00etatik 20:30era, larunbatetan 10:00etatik 14:00etara eta 16:30etik 20:00etara, eta igandetan 10:00etatik 14:00etara.\nGurrutxagari ez zaio lanik falta eta bere bidea egiten ari da ilustrazioaren mundu zailean. Egun Elkar argitaletxerako Antxine Mendizabalen liburuxka bat ilustratzen ari da, eta udaberrian argitaratuko da. Bestalde, autoedizioaren mundua ere interesgarri iruditzen zaio eta Mikel bere anaiarekin zerbait argitaratzeko asmotan dabil.


Ez du aurrera egin PPren mozioak - Arrasate - Goiena.eus\nEz du aurrera egin PPren mozioak\nJon Berezibar 2008-04-03 22:28\nEz du aurrera egin PPk Isaias Carrascoren atentatua gaitzetsi eta Udala terrorismoaren aurkako "edozein" ekimenen buru izateko eskatuz aurkeztu duen mozioak. Hain zuzen, 7 boto izan ditu alde mozioak (PP-ko bat, EAJ-PNV-ko hiru, EB-Zutik Koalizioaren bi eta EA-ko bat), ANVko 7 kontra eta Aralar abstenitu egin da. Itziar Lamarainen mozioak ez du aurrera egin alkateak kalitatezko botoa erabili du-eta. Azpimarragarria da PSE-EEko lau zinegotziak ez direla osoko bilkurara joan ezta EAJko Luis Mari Apraitz eta Ezker Batua-Zutik koalizioko Joseba Ugalde zinegotziak ere ez direla bertan izan. Gauzak horrela ez da onartu mozioa.\nHiru puntu eduki ditu PPko zinegotzi Itziar Lamarainek aurkeztutako mozioak:\n1. Udalak erabat gaitzets dezala ETAren terrorismoa.\n2. ETAk gizartea jazartzeko eta mehatxatzeko erabiltzen dituen metodoak arbuiatzea.\n3. Era berean, Udala terrorismoak mehatxatutako guztienganako elkartasun irmoa agertzea eta konpromisoa har dezala terrorismoari zilegitasuna kentzeko edozein ekimenen buruzagitza.\nHain justu, hirugarren puntu horretan Aralar, Ezker Batua-Zutik eta Eusko Alkartasunak ñabardura egin gura izan dute "edozein ekimen" hitz horien inguruan. Hiruek esan dute txeke zuririk ez dutela emango. Azkenean, bozketaren orduan, esan moduan EA eta EB-Zutik-ek mozioaren alde egin dute, EAJ eta PPrekin batera. PSE-EEko zinegotzirik ez da egon, jakinarazi dutenez, "duintasunagatik". Hala adierazi dute hedabideetara igorritako ohar baten bitartez.\nJende asko egon da aretoan eta ordezkari politikoak eserlekuetan jarri bezain laster minutu bateko isilunea eskatu du Lamarainek eta halaxe onartu da aho batez. Segidan, azaldutako mozioa aurkeztu du PPko zinegotziak eta udalbatzak aho batez ere onartu du mozioa aztertzea, lehenengo aztertu edo ez erabaki behar zen-eta. Ordezkari politikoek euren jarrerak normaltasunez agertu dituzte baina ika-mika politikoa bukaeran etorri da PPko ordezkaria eta EAE-ANVko Yolanda Perez de Arenatza zinegotziaren artean.\nJende asko egon da atentatu ondorengo lehen Osoko Bilkura jarraitzen, aretoa beteta. Oihuak ere entzun dira hainbatetan, baina Ino Galparsoro alkateak eskatu die isiltzeko.


Historia, sarrera · OONDARE GALDUA (F) · Comunidad Umbría - Rol por Web\n20 Sep 2020 9:21:29\nOONDARE GALDUA (F)\n2. Deabruaren saihetsak...\n1. Eszena: Urbeltz: Martin arrantzalea Ostatua\nOrain dela urte pila bat, suge-gizonen gudaroste batek gizakien Tanar erresuma erasotu zuen, bere armada suntsituz. Lurjabe eta tropa labur batez, tanarrez geratu zen talde laburra hara-hona ibili zen mortuetan barrena herri nomada bihurtu arte.\nKontinentea ibili zuten hamarkadetan, eta belaunaldi askoren ondoren aintzira Eder bat aurkitu zuten arte basoko hostalia batzuetatik gertu. Ingurumarian, behar beste ehiza eta arrantza aurkitu zutelarik, erabaki zuten trashumatzeari uztea eta sustraiak errotzea enklabe horretan. Aintziraren mendebaldeko ertzean finkatu ziren, bai eta aintziraren erdian zegoen uharte batean ere zeina egurrezko zubi luze baten bidez lur lehorrarekin lotzen baitzen. Urteak iragan ziren eta aintzineko nomadak ugaldu ziren zibilizazioa jasoz eta sendotuz. Etapa berri horretan gidari baten beharra sentitu zutenez, eta garai bateko nobleak hilik gertatu zirenez saurioen kontrako gerran. Bada errege berri bat aukeratu zuten: Denira I.a erregina, aitoren seme-alaben artean nobleena. Eta gaztelu berri bat eraikitzea erabaki zen; gortea ezartzeko egoitza. Uhartea hautatu zuten gotorlekua eraikitzeko. Eta, altxatzeko, sartaldeko mendietan -Burnizko Zerrak tanarrentzat edota Karl Khaeden nanoentzat- bizi zen Mailuaren Leinua kontratatu zuten.\nNanoen trebetasunari esker, gaztelua urte gutxiren buruan amaitu zen. Denbora horretan mineral preziatuen meak aurkitu zituzten uhartearen lurpean. Nanoen berezko kodiziak baina balio handiko papera jokatuko zuen orduan. Izan ere beren artea piztu baitzen eztabaida sutsua: leialak izan eta erreginari bere erresuman zeuden aberastasunen berri eman, ala ixildu eta gizakiegi beti berezko zaien dekadentziaren agertzeari itxaron eta lurraldea abandonatu ostean meategien ustiaketaren jabe egin. azkenean lukurreriak, abariziak, zentzumenari gain hartu zion eta erabaki zuten ezer ez esatea Denira erreginari.\nAlabaina, nanoetako batek, hondoenean trsitetuta bere arrazakoek tanartarren herri jatorrari egin behar ziotenagatik, traizionatu zuen bere herriari emandako hitza eta egia kontatu zion erreginari. Erreginak, harriturik nanoaren ahalegin ohoragarriarengatik, honako hitz hauek esan zituen, zeintzuk aztikeria legez egia bilakatu baitziren, madariazio izango balitz bezala: <<Handiak izan dira zure ardurak nire herriarenganako, Nano maisua, eta horregatik lotu nahi diot zure patua herri honi. Gaurtik aurrera, jende honi gertatzen zaion guztia berori ere gertatuko zaio. Nire jendea bizi den artean, biziko zara; haiek aberatsak diren artean, zu ere izango zara; eta haiek hiltzen direnean, zu ere hilko zara. Ez arduratu zure ahaideengatik, beren ordaina jasoko dute beren lanagatik>>. Hitz hauekin, nanoak bere barne kontzientziako bakea jaso zuen eta buru belarri lotu zitzaion gotorleku erreala eraikitzeari. Mandatua burutu zenean eta beren ordainsaria eskuratzera nanoak erreginari joan zitzaizkionean, Erreginak nanoak txikitzeko eta hiltzeko agindua eman zien bere soldaduei. Bat baino ez zen libratu sarraskitik, hots, erreginari salaketa egin zionekoa. Beronek, bere onetik aterata egindako salaketaren ondoriengatik, gaztelutik ihes egin zuen. Gazteluko ingurumariko barrutietan galdu zen eta ez zen berataz berri gehiagorik izan.\nUrteak iragan ziren. Nanoen sarraski odoltsua garai bateko erromesen oroimenean ezabatzen joan zen, ezen ez baitziren gutxi nanoei esker lortutako aberastasunak eta berauek eskaintzen zizkieten luxuzko nahiz erraztasunez beteriko bizia ez ziren ahuntzaren gauerdiko estula.\nErregina ez zen ezkondu, baina erditu zuen haur bat.Lehenengo urratsak ematen hasi zenean erakutsi zuen xalotasunak ahantz arazi zion jendeari bizkor zabaltzen ari ziren zurrumurruak haurdunaldiaren nondik-norakoengatik: erreginak zituen gutizia bereziengatik bikotea bilatzeko edota basoaren sakonean zegoen herrixka elforako ohiko bisitaldiak...\nBaina denbora ez da alferrik pasatzen eta nanoen oroimena ez da ihartzen, nola hala beren gorroto menderakaitza. Mailuaren Leinuak, ikusirik bere seme, senar eta bilobak ez zirela etxera iristen erregina-gizakiaren obra amaitu ostean, espioiak bidali zituen gaztelura eta laster jakin zen egia. Mendekuaren gosez eta haserre bizian, nanoak mendietatik jeitsi ziren beren leinukideak mendekatzeko, Gerra berekin ekarriz, erabakia harturik zirt edo zart akabatuko zutelakoan Erregina ankerrarekin, kosta ahala kosta.\nErreginari zegokionez, ez zuen ahantzi nanoei egindako hobena eta mina. Horrela, ezpatari ezpatarekin erantzun zion eta laguntza eskatu zien basoetako elfoei, zeintzuek, erreginak baino ezagutzen ez zituen arrazoiengatik eta guztien harridurrarako, babesa eman baitzioten. Borroka bortitzen ondoko egunen ondoren, bazirudien garaipenak nanoen alde egingo zuela, izan ere gotorlekua haiek eraiki zuten eta ezagutzen zituzten bere sekretuak eta gabeziak. Erreginak, ikusirik nanoek inguratuta zutela bere dorrean, madarikazio ikaragarria jaurti zuen zeina, oraingoan ere egi bihurtuko zen: <<Nire aliatuetako bakar bat ere, ez eta nire etsaietako bakar bat ere, present gaurko eldarnioan hil edo bizi daitezen; beren erresumina eta herra su har dezaten betirako Ni nire tronuan berriz eseri arte>>. Hau esan ondotik bere burua balkoitik behera bota zuen eta hil egin zen.\nDeniraren suizidioaren ondoren, gazteluaren hondakinak isiltasuenan geratu ziren. Borrokalariekk, gudarosteek, elkar behatzen zuten muturik, armak oraindik eskuetan, baina bihotza guztiz izozturik. Denek askatu zituzten beren armak izuturik eta eroturik, eta ahalik eta azkarren beren etxeetara itzuli ziren. Urteen joan-etorriarekin gotorlekua Gorrimin Gaztelua bezala ezagutuko zen; beren hondakinak, ahaztuta, denen lotsaizunaren monumentu bilakatu zen.; madarikazioa, lurperatu beharreko amets gaiztoa; metal preziatuak, halabeharraren mende abandonaturik meategien odol eta lokatzetako iluntasunean.\nOraindik ere, urte askoren ondoren, denborak ez ditu gerraren zauriak sendatu. Gaztelua inguratzen zuen aintzira kutsatu da bere ur gardenak zimeldu eta usteldu ondoren, zeintzuek lantzean behin gerrako hilotzak ekartzen baitzituzten ertzera, lurrun nazkagarriz beterik ezin arnastuzko laku bihurtu arte. Garai bateko basoa, zeinetan gizakiak eta elfoak elkartzen ziren, egun eremu debekatua da non eta azkenekoek bidaiari guztiak erasotzen dituzten. Mendiak, nanoen erresumak, oraindik gordetzen dute mina ahaideen galeragatik, herra gertatuagatik eta kodizioa gizakien lurpean dagoenagatik. Deniraren madarikazioaren ondoren (batzuek Deniraren Ediktua bezala izendatzen dute), tanarretako inor ez da uhartera itzuli. Gaur egun, laku ertzean fundatutako herrixkan bizi dira, Ur-Zikin-en, gerra ondoko hondakin beldurgarriak ur istiltsuetan agertzearen ondorioz jarritako izena, alegia.\nKokaleku honetara iristen dira bada abenturazaleak eta baita ere abentura hasiko duten lekua izango da.


Gel handitu arousal emakumeak - Forte Love\nGel handitu arousal emakumeak\nNormal batean emakume batekin sexu arousal nabarmentzen sekretu bat du, lodi bat eta gardena aukeraketa. Bada eza, horiek, ondoren, sartze zakila baginan sartu ekarriko ondoeza bazkide bai. Ez dira lubrifikatzaileak (koipeak), eta horrek erabiltzen dira arazoa lehortasuna edo eskasia baginala secretions.\nArrazoiak delako horrek ez dago lehortasuna:\npostpartum berreskuratzeko epea;\nestresa eta psiko-emozionala estresa;\nKoipeak daude banatuta konposizioa sartu hiru mota daude:\nSilikona koipea ez lehorrean elkarrizketa zehar. Horietako batzuk izan berotze efektua, beraz, aplikatu ondoren ahal izango duzu, apur bat sentitzen sentsazioa erretzea. Botila bat denbora luzez irauten ondorioz, behe-fluxua tasa. Bere kostua handiagoa da, alderatuz antzeko dira, gaizki garbitu, ez batera erabiltzen latex produktuak. Orbanak batetik silikona lubrifikatzaileak ez dira bistaratuko.\nOleogels erabiltzen dira kitzikapen bai emakumeak eta gizonak. Dute odol-fluxua suspertzeko genitalak. Osatzen da, natural olioak – koko, itsasadarrean, kakaoa, ylang-ylang, eta abar. Hau tresna bat da, tokiko antiseptiko. Ez erabili kondoiak.\nLubrifikatzaileak ur-oinarritutako osatzen dira substantzia natural. Erabili elkarrekin kondoiak. Egokia baginala eta anal sex. Txikia dute, prezioa, erraz aldagarriak. Azkar lehortzen.\nErabiliz gero, sexu jostailuak ziurtatu erabili daitezke. Egokia gelak on silikona eta ura oinarri. Normalean botila adierazten erabili behar den tresna jostailuak edo ez.\nHalaber, ez dira banatzen arabera helburua:\netengabeko sexu-ekintza bat;\nNoiz hautatzen baduzu, arreta ordaindu beharko da marka. Lehentasuna marka ezagunak.\nEzaugarri mota bakoitzaren\nGelak ahozko sexua, besteak beste, aromak eta gozagarri. Erabiltzen dira, bada, bat bazkide ditu aversion bat zehatz bat usaina edo zaporea genitalak.\nAnal sexuaren zehar berezi bat erabiltzen du lubrifikatzaile babesten duen lesioak. Bere erabilera derrigorrezkoa da. Egiten dute errazago diapositiba, muskuluak erlaxatu anus, izan antiseptiko eragina.\nAntibiral lubrifikatzaile-arriskua murrizteko infekzioak. Komeni da erosi duten pertsonak nahasgarritasunaren, maiz aldaketak bazkide edo alergia latex.\nBizigarri gel emakume libido handitu, hobetu sentsibilitatea elkarrizketa sexual zehar, odol-fluxua suspertzeko genitalak. Jokatzen dute zuzenean nerbio-amaiera da, genitalak. Gizonezkoetan, erabiltzen dira arazoak muntaketa.\nGelak, luzatuta sexu legearen ondorioz hozte osagaia, eta, ondoren murrizteko sentsibilitatea.\nContraceptive gelak murriztu ahal izango du, haurdunaldiko arriskua, ondorioz, osagai jota jarduera espermatozoide.\nbabes trauma, marruskadura;\nprebentzioa sexu-transmisiozko gaixotasunak;\naniztasuna sexuaren arabera.\nNola aukeratu koipea?\nBizigarri lubrifikatzaile emakumeen farmaziak saltzen, sexu-dendak. Lubrifikazio badira hainbat enpresa eta mota. Horiek hautatzen, arreta ordaindu behar duzu bere osagaiak, izan behar dute natur eta ez du eraginik microflora.\nLubrifikatzaileen koherentea izan behar da bere xedea erabilera anal elkarrizketa eta ahozko sexuaren arabera desberdina da. Zaleentzat aniztasun sexu hobe da erosi hainbat lubrifikatzaileak.\nFunts horiek ez dute galdu beren propietate, gorde behar dira, jarraibideak betez, begiratu iraungitze-data.\nErosketa egin behar berezi dendak, supermerkatuak edo drugstores diren baliozko ere frogatu online dendetan. Ezin horiek erosi kiosko, merkatuak, eta abar.\nEz skimp intimo produktuak. Hau da, eremu araua prezioa = kalitatea. Merkeagoa produktua okerragoa kalitatea.\nOndoren erosteko intimo gel ezagutzen behar eskuliburua.\nHartzen kopuru txiki bat eta aplikatu zona harremanetan, bai bazkide.\nErabiltzen ari bazara hesi-metodo antisorgailuak – kondoiak, gel da aplikatu zien. Honek bermatzen seguru bat sartze.\nKasu horretan, intolerantzia osagaiak, harremanetan jarri behar duzu medikuak aholkularitza.\nOndoren, jarri harremanetan hondakin horiek lubrifikatzaileak garbitu ur eta xaboiarekin.


Game Tximinoa Astronauta Online. Play for free\nGame Tximinoa Astronauta\nPlay jokoa Tximinoa Astronauta Online:\nGame Description Tximinoa Astronauta\nHasi ahalik eta tximinoa astronauta bat eta, aldi berean, hobariak direla airean harrapatu irabazten. To tximinoa hegan ur ponpa ponpa sagua mugitu gora eta behera. . Play jokoa Tximinoa Astronauta konektatuta.\nTekniko jokoa Tximinoa Astronauta ezaugarri\nGame Tximinoa Astronauta gehitu: 17.10.2011\nJokoa jokatzen: 14019 aldiz\nGame Rating: 3.64 errondan 5 (59 kalkuluen arabera,)\nBezalako jokoa Tximinoa Astronauta Jokoak\nDeskarga jokoa Tximinoa Astronauta\nEmbed Joko Tximinoa Astronauta zure web orrian:\nJokoaren txertatu Tximinoa Astronauta zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Tximinoa Astronauta , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Tximinoa Astronauta -rekin, baita ere, jokoa jokatu zen:


Eragile politiko, sindikal eta sozialek bat egin dute biharko manifestazioarekin - GARA\nEragile politiko, sindikal eta sozialek bat egin dute biharko manifestazioarekin\n�Sasi guztien gainetik, euskaldun eta burujabe!� lelopean, euskarak jasan behar duen zapalkuntza salatuko du manifestazioak. Bestalde, Nafarroako Parlamentuak mozioa onartu du, Iru�eko Gobernuak Lakuakoarekin elkarlanean jardun dezan Inkesta Soziolinguistikoa egiteko.\nEuskararen Gizarte Erakundeen Kontseiluak, Euskal Herria Ezkerretik akordioaren sinatzaileek eta LAB sindikatuak bat egin dute Euskal Herrian Euskaraz herri mugimenduak biharko deitu duen manifestaldiarekin. Mobilizazioaren xedea Euskal Herri euskaldun eta burujabe baten alde egitea izango da.\nKontseiluak �euskaraz bizitzearen aldeko apustu argia� egiten duela adierazi zuen atzo ohar baten bidez, eta salatu zuen gaur egun hori hala izateko ez direla beharrezko baldintzak betetzen. Baldintza horiek administrazioen esku daude, baina lagundu barik, oztopoak jartzen dituztenez, �oztopo horiek gainditzeari begira lan egitea� beharrezkoa dela nabarmendu zuen.\nNormalizazioa helburu izanik, biharko manifestaldian parte hartuz euskararen alde egiteko eskatu zien euskaltzale guztiei Kontseiluak.\nEuskal Herria Ezkerretik akordioaren sinatzaileek�Eusko Alkartasunak, Alternatibak eta ezker abertzaleak� euskarak 2011. urte honetan jasaten duen egoera mahai gainean jarri zuten: �Zenbait arlotan aurrerapauso handiak eman badira ere, kasu gehienetan herrigintzari esker, oraindik orain euskara Euskal Herrian egoera minorizatuan dago eta eremu eta esparru askotan bere presentzia hutsaren hurrengoa da�.\nNabarmendu zuten, halaber, euskara ez dela ofiziala lurralde osoan eta normalizazioa gauzatzeko ere ez dituela gutxieneko tresnak. Hiru kideek euskararen estatusari, arlo politikoari eta sozialari begira, aldaketa defendatzen dute.\nEuskararen ofizialtasuna aldarrikatzeko lanean jarraitzeak duen garrantzia nabarmenduta, akordioa sinatzen dutenek euskal gizarteari eskatu zioten, beraiek bezala, euskararen aldeko konpromisoa har dezala. LAB sindikatuak, berriz, euskal langileriari egin zion deia.\nEuskal Herrian Euskaraz-ek deituriko manifestazioaren leloa �Sasi guztien gainetik, euskaldun eta burujabe!� da eta arratsaldeko bostetan abiatuko da Donostiako Bulebarretik. Mugimenduak urtarrilaren erdialdean aurkeztu zuen mobilizazioa eta orduan azaldu zuen burujabetasuna lortzeko dagoen aukera bakarra �konstituzioetatik askatzea� dela.\nInkesta egiteko proposamena\nBestalde, euskararen egoera soziolinguistikoa aztertzen duen inkesta gauzatzeko -1991z geroztik bost urtetik behin egiten da-, Iru�eko Gobernuari Lakuakoarekin elkarlanean jardun dezala eskatzen dion mozioa onartu zuen atzo Nafarroako Parlamentuak. Nafarroa Bai-k aurkeztutako ekimenari baiezkoa eman zioten alderdi guztiek, UPNk izan ezik.\nNaBaik baieztatu zuen proposamenean biltzen dena 1986ko euskarari buruzko Foru Legean eta Eskualdeetako edo Eremu Urriko Hizkuntzen Europako Gutunean agertzen denaren araberakoa dela.\nEkitaldian Jose Luis Alvarez Enparantza �Txillardegi�ri omenaldia egingo diote, EHEren sortzaileetako bat izateagatik eta urteetan euskararen alde egindako lanagatik.


Ohiko galderak Identifikazio zenbakia: 900008250\nNola eska dezake ziurtagiria Bizkaiko Foru Ogasunean erroldatuta ez dagoen pertsona batek?\nInternet bidez egin dezakezu eskaera, sartzeko pasahitzik izan gabe esteka honetan klik eginda:\n"Internet bidez izapidetu".\nInprimaki batera sartuko da zuzenean, eta honako hauek adierazi behar ditu:\nZure datu pertsonalak: izen-abizenak edo sozietatearen izena, helbidea, telefonoa...\nDemandaren testua eta eskaeraren arrazoia.\nIFZ edo pasaportearen kopia erantsi behar duzu\nEta, azkenik, sakatu bidaltzeko.\nZure eskaerari posta elektronikoz erantzungo zaio. Zure eskaerari posta elektronikoz erantzungo zaio, eta, segurtasun-arrazoiengatik, egindako eskaera berresteko eskatuko zaizu. Baieztapena egin ezean, eskaerari baja emango zaio eta ez da erantzunik jasoko.\nUrratsez urrats: Erroldatu gabeko pertsona baten ziurtagiria eskatzea


Artzainek egindako urteetako lana gogoan izan dute Izki parkean - Alea.eus\nArtzainek egindako urteetako lana gogoan izan dute Izki parkean\nJoan den ostegunean egindako ekitaldian Mendialdeko etnografoa den Isidro Saenz de Urturik ere parte hartu zuen.\nParte hartzaileek Durruma Kanpezuko Santuaren Haitzetaraino igo ziren.\nArabako Mendialdeak duen ezaugarri geografiko eta klimatikoak direla medio, bertako herri gehienen diru iturri nagusia basoen eta larreen ustiapena izan da urteetan. Mendi komunitateetan oinarritutako antzinako antolaketa egiturek luzaroan iraun dute Izkin, eta urtero dituzte horiek gogoan; San Migel egunarekin bat, artzainei omenaldia egiten diete.\nLurren jabetza pribatua lehenesten duen nekazaritza kultura alboratuz, lurzoruak erkidegoarenak eta publikoak izatearen alde egin zuten. Modu horretan, lurraldearen antolamenduaren oinarrizko egitura etxea edo sutondoa zen, eta etxe bakoitzetik kide bat joaten zen herriko kontzejura lurren ustiapenari buruzko erabakiak hartzera.\nAurtengoa Izkin Artzai Erkidegoen Eguna ospatzen den bosgarren aldia izan da. Jaia 2009. urtean egin zuten lehendabizikoz, eta geroztik bi urteetan behin ospatzen jarraitu dute. Oraingo honetan inguruko 45 lagunek hartu dute parte ekitaldian, horien artean Isidro Saenz de Urturi, Lagranen jaiotako etnografoa.\nGoizean goizetik eskualdeko herritarrak jaso eta 09:00etan heldu ziren, joan den ostegunean, Korresen prest zuten ekitaldira. Parketxeko interpretazio zentroan harrera egin zieten, eta bertan egunean zehar egingo zituzten ekintzen nondik norakoak azaldu zizkieten.\nOstean, partaideek berriz ere autobusa hartu zuten Durruma Kanpezu herriraino abiatzeko asmoz. Bertan, Saenz de Urturiren ondare kulturalaren ezagutza sakonaren gidaritzapean, santuaren haitzetaraino igo ziren hiru orduko ibilbide baten ostean. Ondoren, beste bide desberdin batetik jaitsi eta berriz ere Korresera abiatu ziren. 13:00ak aldera, partaideek bertako produktuez osaturiko hamaiketakoaz gozatzeko aukera izan zuten. Diru faltagatik aurtengo egitarauan aurreko urteetan baino ekintza gutxiago egiteko aukera izan bazuten ere, jendearen "harrera onarekin" oso pozik daudela aitortu du Leire Dueñasek, Izki Parkeko Jendaurreko Zerbitzuaren arduradunak. "Gainera, parte hartzaile gehienak nagusiak direnez eta autoa hartzeko abagunerik ez dutenez, oso pozik egon dira bere lagunak ikusteko aukera izan dutelako", azaldu du Dueñasek. Hori dela eta, antolatzaileek datozen urteetan ere gorazarre hau ospatzen jarraitzeko prestutasuna adierazi dute.\nGorazarre honek inguruko herrien memoria historikoa berreskuratzea, herrien garapen sozioekonomikoa suspertzea eta identitate kolektiboa bultzatzea du helburu.\nTelekomunikazio gabe jarraitzen dute Urizaharran\nIkazkinek utzitako ondarea berreskuratu nahi dute Mendialdean\nAterpea egiteko laguntzak eskatu dituzte Kanpezun Auzolanean tokiko ondarea berreskuratzen "Hazkunde jasangarria" helburu duen hirigintza plan berri bat du Kanpezuk Bideoan jaso dituzte Mendialdeko hainbat emakumeren bizipenak\nMartxa onean doaz Bide Berdea egokitzeko lanak Antoñana pareko zatian Maeztuko ikastolak berrituta ekin dio kurtsoari\nJaietan murgilduko da gaur Kanpezu\nIsaac Puente mediku anarkista gogoratu dute, hilketaren 80. urteurrenean


Liburu berriak daude liburutegian\nKontsultatu zerrenda hemen\nMaiatzerako MEMORIA TAILERRA proposatzen dizuegu.\nTailerrean, oroimenak nola funtzionatzen duen eta oroimen motak azalduko dira; oroimena zein organotan oinarritzen den eta urteekin nola aldatzen diren azalduko da.\nGainera, oroimenaren eraginkortasunari eusten laguntzen duten ariketak egingo dira ere.\nVital Fundazioak eskainita eta Luis Arrieta Pérezen eskutik, oroimenaren zainketa bezalako gauza garrantzitsuetan sakonduko dugu.\nPlaza mugatuak dira, beraz, izena eman behako duzu apirilaren 27a baino lehen telefono honetan: 628297834 (Itxaso)\nMaiatzeko taldeko saioekin jarraituko dugu, plaza mugatuak izango dira eta segurtasun neurriak beteko dira.\nHau da maiatzeko programa:\nNagusien elkartze gela: 2021eko bigarren hiruhilabetea\nGazte lekua: 2021eko bigarren hiruhilabetea


Musika eta literatura senidetu dituzte berriz Mugaldekoek | El Diario Vasco\nMúsicaMusika eta literatura senidetu dituzte berriz Mugaldekoek\nMusika eta literatura senidetu dituzte berriz Mugaldekoek\nEdu Zelaieta, Beñardo Goietxe eta Raul Garcia. / DV\n'Galdemoduen trilogia' diskoaren country-folk-rocka aurkeztuko dute beratarrek ostiral honetan Donostiako Antigua auzoko Lugaritz aretoan\nViernes, 16 marzo 2018, 10:10\nDuela hamalau urte bildu ziren Berako aduana zaharrean Edu Zelaieta idazlea eta Beñardo Goietxe eta Raul Garcia musikariak. 2006. eta 2012. urteetan kaleratutako diskoen ondotik, "hirugarrenez" itzuli dira 'Galdemoduen trilogia' (Gaztelupeko Hotsak, 2017) lanarekin. "Musika eta literatura senidetzeko gogoak bildu gaitu berriz", argitu dute nafarrek. Taula gainean ikusteko aukera izango da gaur Donostiako Lugaritz kultur etxean, non "pop-rock, folk eta country ku-tsuko" emanaldia egingo baituten.\n2004. urtean 'Mugaldekoak' izeneko liburua kaleratu zuen Zelaieta gasteiztarrak Susa argitaletxearen eskutik. Harekin batera, Goietxe eta Garcia beratarrek amerikar kutsuko musikarekin atondu zituzten lan hartako zenbait testu jendaurrean aurkezteko asmoz. Hori izan zen, hain zuzen, taldearen abiapuntua, eta 35 emanaldi eskaini ondoren, 'Biziago sentitzeak dakarren muga inguruan' (Gaztelupeko Hotsak, 2006) disko liburua kaleratu zuten.\nBigarren diskoa 'Begiak lekuko' (Gaztelupeko Hotsak, 2012) atseden baten ondoren plazaratu zuten. Kasu honetan, kantu gehienak moldaketak izan ziren, besteak beste, Bob Dylan, Leonard Cohen eta Johnny Cash musikarienak. Hiru urte eman zituzten laukote gisa Euskal Herrian eta Katalunian lana aurkezten eta aro horren amaieran, Joseba Baleztena batu zitzaien.\nJoan den urteko azaroan, 'Galdemoduen trilogia' (Gaztelupeko Hotsak, 2017) lan berriarekin itzuli ziren. Tom Waits eta Neil Young-i keinuren bat egin badiete ere, konposizio gehienak Mugaldekoak taldeak eginak dira berriz ere. Aurreko lanetan bezalaxe, Wislawa Szymborska poeta poloniarraren hitzak erabili dituzte abesti batean ('Mapa' izenekoan), eta ohi bezala, "mugaldeko country-folk-rocka" estiloa landu dute. "Bluesa sartu dugu pixka bat, eta oinarrian, batez ere, AEBetako musika dago. Sustraietako musika hori maite dugu", aipatu zuten aurkezpenean. Trilogia osatzen duen lan honetan "garrantzi berezia" hartu dute "eguneroko galderek".\nEdu Zelaietaren testu eta ahotsa entzungai dago diskoko hainbat kantetan; Beñardo Goietxerenak dira ahotsa nagusia eta gitarra, eta Raul Garciak ere gitarrak jo ditu, baita banjoa, zerra musikala, harmonika eta jostailuzko pianoa ere. Gainera, kolaborazio ugari izan dituzte: Xabier Perez 'Bull' baxuaz arduratu da kantu gehienetan eta Ander Barrenetxea bateriarekin aritu da horietako askotan. Morauk, Pettik eta Idoia Gilleneak abestu dute 'Bizitzeko inbentarioa', 'Emazteki langilea' eta 'Bi kopa bete' kantetan, hurrenez hurren, eta Kotte Berrueta, Begoña Rudi eta Monika Czerny dira beste hainbat kolaboratzaileren izenak.\nSoleá Morente: «No me interesa el anquilosamiento corrosivo» Gustu denetarako trikiti festa Azpeitian


Joseba Arregi presoak 10 eguneko itxialdia hasi du - Oñati - Goiena.eus\nJoseba Arregi presoak 10 eguneko itxialdia hasi du\nMaider Arregi 2005-01-25 17:08\nPresoen oinarrizko eskubideak aldarrikatzeko eta estatus politikoaren aitortza prozesuan esku hartzeko, hirugarren itxialdia hasi dute Euskal Herriko presoek. Joseba Arregi oñatiarrak atzo hasi zuen hamar eguneko itxialdia Jaengo espetxean. contributors:\nFleury Megoris, Tarascon, Villepinte, Albolote, Murtzia eta Jaengo kartzeletan dauden euskal presoek atzo, urtarrilak 24, hasi zuten ziega barruko itxialdia. Otsailaren 2a bitartean iraungo duen protesta itxialdian, 72 euskal presok hartuko dute parte. Tartean, Joseba Arregi Erostarbe oñatiarra.\nDebagoieneko beste lau presok ere astelehenean hasi zuten itxialdia. Hain zuzen ere, hamar egunetako protestarekin jarraituko dute Arrasateko Igor Letonak, Jose Ignazio Gaztañagak eta Jose Gabriel Urizarrek, eta Bergarako Ane Alberdik.\nItxialdi hau, Euskal Preso Politikoen Kolektiboak (EPPK) aurrera daraman borrokaldian, hirugarren txanda da. Euskal presoen itxialdiko lehen txanda urtarrilaren 4an hasi zuten. Hamar egunez ziegetan egon ostean, beste preso talde batek hartu zuen txanda hamar eguneko itxialdia aurrera eramateko.


Number of results 40\nLana izango da sekuentzia honetako gaia. Lanbideak zertan diren, nolako ezaugarriak behar diren eta lanen alde onak eta txarrak aztertuko dituzu. Bukaeran, zure lan berria nolakoa den azalduko diozu lagun bati emailez.\nOporretan bai ondo!\nOporretako lekuak nolakoak diren eta bertan zer egiten dugun ikusiko duzu sekuentzia honetan. Bukaeran, oporretako postal bat idatziko diozu lagun bati.


Interneteko ikastaroak antolatu dituzte KZgunean datozen hilabeteotarako - Eskoriatza - Goiena.eus\nInterneteko ikastaroak antolatu dituzte KZgunean datozen hilabeteotarako\nMirian Biteri 2009-09-01 19:32\nUdako oporren ostean, normaltasunera itzultzen hasi dira asteon herriko zerbitzuak; tartean, KZgunea. Hango tutore Aitor Madridek azaldu digu bihar eta hilaren 16ko eta 30eko arratsaldeetan egongo dela zabalik gunea; 16:30etik 20.00etara, hain zuzen. Aldi berean, azaldu digu ikastaroen gaineko eskaintza zabala dutela prest.\nHorra hor eskainiko diren hainbat ikastaro: sare sozialak, Skype, Google tresnak, Blogger, Youtube, Wikipedia, Google Maps eta Earth, zuhaitz genealogikoa egitea, Megaupload, Softonic, Gmail eta Flickr zerbitzuak. Bi ordukoak dira ikastaro horiek.\nEsandakoetaz gain, beste lau kurtso ere egin daitezke. Batetik, Interneteko oinarrizko ikastaroa (10 ordu) eta edozein administraziorekin administrazioko kudeaketak egiten ikasteko eskolak (10 ordu) daude. Bestetik, Interneten munduan sakonago sartzeko 20 orduko bi ikastaro eskainiko dira: Internet KZgunea kurtsoa eta Emaweb-KZgunea. Azken hori emakumeei zuzenduta dago. Azkenik, Nagusiweb izenekoa dago. Pertsona nagusiei zuzendutako Interneteko oinarrizko hamar orduko kurtsoa da azken hori.


Sopelako Udala - Bekak 2019 Lanekoak ez diren Praktikak\nZu hemen zaude: Hasiera EMPLEO Y PROMOCION ECONOMICA Kanpania eta Proiektuak Bekak 2019 Lanekoak ez diren Praktikak\nLANEKOAK EZ DIREN PRAKTIKAK BEKAK 2019\nZEINTZUK DIRA BETE BEHAR DITUDAN BETEKIZUNAK?\nEdo, 26-29 urte izatea praktikaldia hastean, betiere Gazteen Berme Sisteman altan emanda egotearekin batera.\nLanbide-heziketako erdi-mailako edo goi-mailako titulua, unibertsitate titulua edo profesionaltasun ziurtagiria edukitzea.\nJasotako prestakuntzarekin erlazioa zuzena duen hiru hilabetetik gorako esperientzia ez edukitzea.\nLanbiden lan eskatzaile gisa agertzea.\nNON BIDERATU DEZAKET IZEN EMATEA?\nNagusiki Behargintza Leioaren webgunearen bidez: www.behargintzaleioa.net\nAurrez aurre: Behargintza Leioan, Leioako udaleko Herritarrentzako Arreta Zerbitzuan (HAZ), hau da, Udaletxean edo Gaztelubiden.\nDeialdia BAOan argitaratzen den egunetik 2019ko abenduaren 31ra arte aurkeztu ahal izango dira eskaerak (betiere, data hori baino lehen eskainitako beka guztiak esleituak ez baldin badaude).\nBeka bakoitzaren zenbatekoa 770 €/hileko izango da (bekadunak jasoko duen diru-laguntzaren zenbatekoa eta horren gizarte segurantzaren kotizazioa barne daudelarik).\nNOLA HAUTATUKO DIRA BEKADUNAK?\nBehin, Lanbidek-Euskal Enplegu Zerbitzuak eta Behargintzak hautagaiek bete beharreko guztiak betetzen dituztela ziurtatuta, azken hautaketa enpresak berak egingo du.


ACUNSA GIPUZKOA BASKET – CB PRAT (21:00) | Acunsa Gipuzkoa Basket\n12 May ACUNSA GIPUZKOA BASKET – CB PRAT (21:00)\nPosted at 14:49h in Aurrekoa, Urrezko LEB\tby\tGBC\nAcunsa Gipuzkoak CB Prat-en aurka jokatuko du bihar Illunben, ligako azken-aurreko jardunaldian\nLolo Encinasen taldea Illunbera itzuliko da bihar, 21:00etan, liga erregularreko azken-aurreko norgehiagokan, aho zapore onarekin ixteko gogoz “saiatu behar dugu bihar ez huts egiten, batez ere gugatik, klubarengatik, zaleengatik, etortzen den guztiengatik. Liga erregularreko azken partidan Illunben garaipena lortzea”. Lolok badaki ez dela neurketa erraza izango “garrantzitsuena errebotean nagusi izatea eta galerak kontrolatzea, horrela ez baitute korrituko”.\nCB Prat izango da aurrean. Talde katalana hamabosgarren postuan dago 11 garaipen eta 21 porrotekin. Prat ez jaisteko borrokan dator Illunbera, eta horrela aztertzen zuen entrenatzaile donostiarrak aurkaria, “aurreko astean Azpeitian bezala, Prat ligan mantentzeko borrokan dago. Oso talde atletikoa da, 2 posiziotan jokatzen duten jokalari asko ditu, ACBko Joventutekin entrenatzen duten jokalari asko ditu eta asko nabaritzen da. Jokalari gazteak dira, baina kalitatezkoak, Marc Blanch bezalako beteranoa, Sergi Costa bezalako joko antolatzailea eta Croquett bezalako saskiratzailea dituzte”.\nLolok lesionatuen partea pasatu du partidarako, “Berazak bajan jarraitzen du eta orain Zubizarreta gehitu zaio, eta Simonsek azkeneko entrenamenduak entrenatzeko planarekin jarraitzen dugu. Bederatzi egongo gara, eta ea Urko eta Martin laguntzen diguten”.